**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 07 Απριλίου 2025, ημέρα Δευτέρα και ώρα 15.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις». (3η συνεδρίαση)

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Λιβανός Μιχαήλ, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μεταξάς Βασίλειος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι καλό μεσημέρι. Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας Οικονομικών «Ενίσχυση της κεφαλαιαγοράς και άλλες διατάξεις».

Είναι μαζί μας ο Υφυπουργός Εθνικής Οικονομίας και Οικονομικών ο κ. Κότσιρας και εύχομαι στα νέα του καθήκοντα καλή αρχή και καλή επιτυχία.

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Η Εισηγήτρια της Πλειοψηφίας, η κυρία Τσαμπίκα Ιατρίδη;

**ΤΣΑΜΠΙΚΑ (ΜΙΚΑ) ΙΑΤΡΙΔΗ** **(Εισηγήτρια της Πλειοψηφίας):** Υπέρ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Εισηγητής της Μειοψηφίας, ο κ. Πάρις Κουκουλόπουλος;

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Επιφύλαξη για την Ολομέλεια κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Συνασπισμός Ριζοσπαστικής Αριστεράς Προοδευτική Συμμαχία», ο κ. Χαράλαμπος Μαμουλάκης;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφύλαξη για την Ολομέλεια κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Κομμουνιστικό Κόμμα Ελλάδας», ο κ. Τσοκάνης;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ** *(Ομιλεί εκτός μικροφώνου):* Ψηφίζουμε κατά κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Ελληνική Λύση - Κυριάκος Βελόπουλος», ο κ. Βασίλειος Βιλιάρδος;

**ΒΑΣΙΛΕΙΟΣ ΒΙΛΙΑΡΔΟΣ** **(Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη για την Ολομέλεια κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. Νέα Αριστερά», ο κ. Ευκλείδης Τσακαλώτος;

**ΕΥΚΛΕΙΔΗΣ ΤΣΑΚΑΛΩΤΟΣ** **(Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Επιφύλαξη κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Δημοκρατικό Πατριωτικό Κίνημα ΝΙΚΗ», ο κ. Βορύλλας;

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Επιφύλαξη κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου», ο κ. Αλέξανδρος Καζαμίας;

**ΑΛΕΞΑΝΔΡΟΣ ΚΑΖΑΜΙΑΣ** **(Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη για την Ολομέλεια κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «Σπαρτιάτες», ο κ. Αθανάσιος Χαλκιάς απουσιάζει, οπότε περιμένουμε να τοποθετηθεί.

Συνεπώς, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής κατά πλειοψηφία. Κυρίες και κύριοι συνάδελφοι, εισερχόμαστε στη συζήτηση επί των άρθρων. Τον λόγο τώρα έχει Εισηγήτρια της Πλειοψηφίας, η κυρία Τσαμπίκα Ιατρίδη για δέκα λεπτά.

**ΤΣΑΜΠΙΚΑ (ΜΙΚΑ) ΙΑΤΡΙΔΗ** **(Εισηγήτρια της Πλειοψηφίας):** Ευχαριστώ πολύ κύριε Πρόεδρε.

Κυρίες και κύριοι συνάδελφοι όπως συζητήσαμε και στην πρώτη μας συνεδρίαση έχουμε ήδη μπει σε μία νέα οικονομική πραγματικότητα. Αυτή τη στιγμή η παγκόσμια οικονομία και το παγκόσμιο εμπόριο έχουν μπει σε αχαρτογράφητα νερά. Βρισκόμαστε μπροστά σε μια εποχή που χρειάζεται ψυχραιμία και σωστό σχεδιασμό. Χρειαζόμαστε περισσότερο από ποτέ μία ισχυρή ελληνική οικονομία. Μια οικονομία που να είναι σε θέση να ανταποκριθεί στις νέες αυτές συνθήκες και τα θετικά αποτελέσματα της να είναι ορατά στους Έλληνες και τις Ελληνίδες.

Από το 2019 και παρά τις διάφορες κρίσεις που βιώσαμε η Ελλάδα έχει έναν πολύ καλό ρυθμό ανάπτυξης γύρω στο 2,5%, σημαντικά μεγαλύτερο από το μέσο όρο της ευρωζώνης. Το λέω αυτό για να επισημάνω δύο πράγματα.

|  |
| --- |
| Πρώτον. Ότι αποτέλεσμα της επίδοσης οφείλεται στο σωστό σχεδιασμό και τη συνεπή πολιτική μας.  |

Δεύτερον, ότι σταθερά αυτή η Κυβέρνηση και το Υπουργείο Εθνικής Οικονομίας και Οικονομικών δεν υποκύπτει στην ακατάσχετη παροχολογία, δεν υποκύπτει στη λογική του «δώσε τα όλα» και έτσι όπως εξελίσσεται η νέα οικονομική πραγματικότητα, είναι υποχρέωση μας να συνεχίσουμε να πορευόμαστε με αυτό τον τρόπο, να λαμβάνουμε ακόμα περισσότερα θετικά μέτρα για την οικονομία, την αγορά και τους πολίτες.

Στον ίδιο αυτό δρόμο κινείται και αυτό το νομοσχέδιο, κυρίες και κύριοι συνάδελφοι. Αυτό πιστεύω προκύπτει ξεκάθαρα και από την ακρόαση των φορέων στην προηγούμενη συνεδρίαση. Όλοι οι φορείς, άλλοι με περισσότερη και άλλοι με λιγότερη ένταση, είπαν ότι το νομοσχέδιο κινείται προς τη σωστή κατεύθυνση.

Κάποιοι από τους φορείς εξέφρασαν τον προβληματισμό τους κυρίως ως προς τα ζητήματα στελέχωσης των υπηρεσιών που θα ασκήσουν τους ελέγχους που προβλέπονται. Προφανώς και είναι ένα ζήτημα που το Υπουργείο Οικονομικών το έχει υπόψη του και θα λάβει τις απαραίτητες πρωτοβουλίες.

Είναι επίσης θετική η άμεση ανταπόκριση του Υπουργείου στο αίτημα του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική να συμπεριληφθούν ξεκάθαρα αν χρειαστεί στη διάταξη που τους αφορά και οι δήμοι και οι περιφέρειες. Και βέβαια όπως προέκυψε από τη συζήτηση με τους φορείς, αλλά όπως έχει δείξει και η πραγματικότητα, αυτή η Κυβέρνηση δεν είναι δογματική. Ακούει τους φορείς, ακούει την κοινωνία και όπου χρειάζεται, κάνει τις απαραίτητες διορθώσεις, αναγνωρίζοντας η ίδια τυχόν παραλείψεις ή δυστοκίες. Γι’ αυτόν τον λόγο ακόμα και τώρα που είμαστε στον έκτο χρόνο διακυβέρνησης θεωρούμαστε και είμαστε η πιο αξιόπιστη επιλογή για την διακυβέρνηση της χώρας.

Κυρίες και κύριοι συνάδελφοι, όπως έχουμε ήδη δει, το συγκεκριμένο νομοσχέδιο στοχεύει, μεταξύ άλλων, στην ενίσχυση της κεφαλαιαγοράς και στη βελτίωση των διαδικασιών του εξωδικαστικού μηχανισμού. Είναι ένα νομοσχέδιο, το οποίο αποτελείται από έντεκα Μέρη και 234 άρθρα. Προφανώς, λόγω χρόνου δεν θα αναφερθώ σε κάθε άρθρο ξεχωριστά, αλλά στις επιδιώξεις του κάθε Μέρους.

Στο πρώτο Μέρος από τα άρθρα 1 έως και 64, περιλαμβάνονται οι νομοθετικές ρυθμίσεις που αποσκοπούν στην επιτάχυνση της ανάπτυξης κεφαλαιαγοράς αίροντας υφιστάμενα εμπόδια του εθνικού κανονιστικού πλαισίου. Επίσης, με τις συγκεκριμένες διατάξεις παρέχονται ισχυρά φορολογικά κίνητρα για τους επενδυτές, όπως η προσαυξημένη έκπτωση για δαπάνες που αφορούν στην εισαγωγή πολύ μικρών, μικρών και μεσαίων επιχειρήσεων σε ρυθμιζόμενη αγορά. Η μείωση συντελεστή φόρου τόκων εισηγμένων εταιρικών ομολόγων. Η επέκταση κινήτρων για επενδυτικούς αγγέλους, που επενδύουν σε εταιρείες ενταγμένες σε πολυμερή μηχανισμό διαπραγμάτευσης. Επιπλέον, προβλέπεται η δυνατότητα δημιουργίας συλλογικών λογαριασμών για τα μερίδια των οργανισμών συλλογικών επενδύσεων σε κινητές αξίες και των οργανισμών εναλλακτικών επενδύσεων. Αναμορφώνεται και εκσυγχρονίζεται το θεσμικό πλαίσιο των ανώνυμων εταιρειών επενδύσεων σε ακίνητη περιουσία.

Το δεύτερο Μέρος, άρθρα 65 έως και 94 αντιμετωπίζει την ανάγκη για θεσμική θωράκιση των εποπτικών φορέων της Κεφαλαιαγοράς. Με τις συγκεκριμένες ρυθμίσεις που αφορούν την Επιτροπή Κεφαλαιαγοράς και την Τράπεζα της Ελλάδος ενισχύεται η διαφάνεια στη λειτουργία τους και η διεύρυνση των εποπτικών και ρυθμιστικών μηχανισμών και εργαλείων που διαθέτουν. Εισάγονται νέοι εποπτικοί μηχανισμοί και εργαλεία, όπως οι έρευνες και οι έλεγχοι με ανωνυμία, καθώς και η αναφορά παραβάσεων.

Στο τρίτο Μέρος, άρθρα 95 έως και 126, περιλαμβάνονται διατάξεις για την προστασία του επενδυτικού κοινού και της λειτουργίας της αγοράς των κρυπτοστοιχείων και εισάγονται οι απαραίτητοι σε εθνικό επίπεδο κανόνες για την εφαρμογή στην Ελλάδα των σχετικών Ευρωπαϊκών Κανόνων και Οδηγιών για τις αγορές κρυπτοστοιχείων.

Στο τέταρτο Μέρος, άρθρα 127 έως και 135, αντιμετωπίζεται η ανάγκη λήψης μέτρων προς εφαρμογή του Κανονισμού 2023/2631 του Ευρωπαϊκού Κοινοβουλίου και του Συμβουλίου της 22ης Νοεμβρίου 2023, σχετικά με τα Ευρωπαϊκά Πράσινα Ομόλογα και τις προαιρετικές δημοσιοποιήσεις για τα ομόλογα που διατίθονται στην αγορά, ως περιβαλλοντικά βιώσιμα και για τα συνδεόμενα με τη βιωσιμότητα ομόλογα.

Με τον τρόπο αυτό για την εποπτεία του ρυθμιζόμενου συστήματος, ορίζονται αρμόδιες αρχές η Επιτροπή Κεφαλαιαγοράς και η Τράπεζα της Ελλάδος. Επίσης, καθορίζονται οι εξουσίες των ανωτέρω αρμοδίων αρχών, οι διοικητικές κυρώσεις και τα διοικητικά μέτρα.

Με το πέμπτο Μέρος, άρθρα 136 έως και 140, αντιμετωπίζεται το ζήτημα της ορθής ενσωμάτωσης στην ελληνική νομοθεσία της Οδηγίας 2019/878 του Ευρωπαϊκού Κοινοβουλίου και του Συμβουλίου της 20ης Μαΐου 2019, για την τροποποίηση της Οδηγίας 2013/36, όσον αφορά τις εξαιρουμένες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου.

  Με το 6ο Μέρος, άρθρα 141 έως και 174, περιλαμβάνονται διατάξεις για την εξυγίανση των πιστωτικών ιδρυμάτων και επιχειρήσεων επενδύσεων όπως προβλέπονται στην Οδηγία 2024/1174 του Ευρωπαϊκού Κοινοβουλίου και του Συμβουλίου της 11ης Απριλίου 2024. Για την ενίσχυση της ανθεκτικότητας χρηματοπιστωτικών ιδρυμάτων στις ψηφιακές απειλές μέσω συμμόρφωσης με τον Κανονισμό 2022/2554. Για τον ορισμό των αρμόδιων αρχών για την παρακολούθηση της συμμόρφωσης των συμμετεχόντων στις χρηματοπιστωτικές αγορές με απαιτήσεις διαφάνειας των χρηματοπιστωτικών προϊόντων σε προσυμβατικές γνωστοποιήσεις και περιοδικές εκθέσεις. Για την εξασφάλιση της επιχειρησιακής ανθεκτικότητας για το χρηματοοικονομικό τομέα με την ενσωμάτωση της Οδηγίας 2022/2556.

Στο 7ο Μέρος, άρθρα 175 έως και 185, αντιμετωπίζονται τα ζητήματα της διεύρυνσης εφαρμογής και της χρήσης του εξωδικαστικού μηχανισμού και ρύθμισης οφειλών, της βελτίωσης της διαδικασίας της εξυγίανσης και της απαλλαγής του μέρους 8ου του ν. 4738/2020, της επέκτασης του προγράμματος συνεισφοράς δημοσίου σε ευάλωτους οφειλέτες, της ρύθμισης των υποχρεώσεων των πιστωτών, πριν από τον πλειστηριασμό και των προκαταβολών πρόσθετων ποσών από το εγγυητικό κεφάλαιο ιδιωτικής ασφάλισης ζωής. Το Μέρος αυτό του νομοσχεδίου αποδεικνύει έμπρακτα τη δέσμευσή μας να εφαρμόζουμε πολιτικές προς όφελος των πολλών.

Στο 8ο Μέρος, άρθρα 186 έως και 192, αντιμετωπίζεται το ζήτημα της συνέχισης της λειτουργικότητας του προγράμματος «Ηρακλής» κατά την εξαμηνιαία παράταση της διάρκειας του, σύμφωνα με την απόφαση 8749/13/12/2024 ΕΕ.

Στο 9ο Μέρος, άρθρα 193 έως 201, ενισχύεται η αποτελεσματικότητα της ανεξάρτητης αρχής πιστοληπτικής ικανότητας με την αναβάθμιση και την περαιτέρω εξειδίκευση των προσόντων διορισμού του Προέδρου και των Μελών του Συμβουλίου Διοίκησης και προβλέπονται διαδικαστικές και οργανωτικές διατάξεις που αφορούν υπηρεσίες του Υπουργείου Εθνικής Οικονομίας και Οικονομικών.

 Στο 10ο Μέρος, άρθρα 202 έως και 233, περιλαμβάνονται ρυθμίσεις αρμοδιότητας διαφόρων υπουργείων. Εδώ θα στοιχειολογήσω την αντιμετώπιση του ζητήματος της προσωπικής διαφοράς που αφορά 40.000 δημοσίους υπαλλήλους και την παραίτηση του δημοσίου και των δήμων και των περιφερειών από τα ένδικα μέσα που σχετίζονται με τη Μάνδρα και το Μάτι.

Το 11ο Μέρος περιλαμβάνει το άρθρο 234 σχετικά με την έναρξη ισχύος.

Κυρίες και κύριοι συνάδελφοι, το παρόν νομοσχέδιο είναι ένα ακόμα νομοσχέδιο που δίνει λύσεις σε κρίσιμα ζητήματα που απασχολούν τους πολίτες και αυτό είναι το κυριότερο. Στόχος πρέπει να είναι η βελτίωση της καθημερινότητας των πολιτών σε όλους τους τομείς. Στόχος πρέπει να είναι η ενίσχυση της επιχειρηματικότητας, γιατί αυτή μπορεί να δημιουργήσει πρόσθετες θέσεις εργασίας και πρόσθετο εισόδημα. Στόχος πρέπει να είναι η αντιμετώπιση των ζητημάτων του ιδιωτικού χρέους και να μπορούν να γίνουν οι οφειλέτες ξανά ενεργοί οικονομικά είτε είναι νομικά ή και φυσικά πρόσωπα. Όλα αυτά, στόχος είναι να γίνονται με διαφάνεια, δικαιοσύνη και σωστή αντίληψη της πραγματικότητας.

Η Κυβέρνηση και το Υπουργείο Εθνικής Οικονομίας και Οικονομικών, έχουν κάνει πολλά και σημαντικά βήματα και όπως είπε και ο Υπουργός, κύριος Πιερρακάκης, τα βήματα αυτά πρέπει να είναι σταθερά, πρέπει να είναι συνεχή. Και βέβαια πρέπει να είμαστε σε θέση να κάνουμε και τις απαραίτητες διορθώσεις, όποτε αυτό χρειάζεται.

 Και θα κλείσω με αυτό. Η Κυβέρνηση έχει αποδείξει πολλές φορές ότι δεν έχει κανένα απολύτως πρόβλημα να ενσωματώνει στα νομοσχέδια καλές προτάσεις και στοχευμένες παρατηρήσεις, που συζητούνται στην Επιτροπή μας. Και σε αυτό το σημείο θα πρέπει να σταθούν και οι συνάδελφοι της αντιπολίτευσης. «Ναι» στις στοχευμένες προτάσεις και παρατηρήσεις, «όχι» στην παροχολογία, τις εύκολες λύσεις και τις ευχάριστες στα αυτιά κουβέντες. Αντιλαμβανόμαστε όλοι και όλοι ότι η νέα εποχή απαιτεί εγρήγορση αλλά ταυτόχρονα απαιτεί και τη μέγιστη δυνατή σύνθεση απόψεων.

Εμείς, η Κυβέρνηση της Νέας Δημοκρατίας, ο πρωθυπουργός Κυριάκος Μητσοτάκης έχουμε αποδείξει ότι είμαστε πάντα δεκτικοί σε προτάσεις που βελτιώνουν ουσιαστικά τη ζωή των πολιτών χωρίς αυτές να θέτουν σε κίνδυνο τα όσα με τις θυσίες των Ελλήνων και των Ελληνίδων έχουμε πετύχει ως χώρα. Γι’ αυτό και συνεχίζουμε με όραμα και ρεαλισμό και αντιμετώπιση των ζητημάτων που προκύπτουν. Μία επιλογή η οποία πιστεύω ότι θα μας δικαιώσει, κυρίως όμως θα δικαιώσει τις προσπάθειες των πολιτών που θέλουν το καλύτερο για τη χώρα και τα παιδιά τους.

Σας ευχαριστώ πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε την κυρία Ιατρίδη.

Ζήτησε τον λόγο, λόγω ανειλημμένων υποχρεώσεων, ο Ειδικός Αγορητής της Κοινοβουλευτικής Ομάδας ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι.

Επί του παρόντος νομοσχεδίου, στα άρθρα 1 έως 64 παρουσιάζονται οι διατάξεις για την ενίσχυση της κεφαλαιαγοράς. Ωστόσο, τα προβλήματα της Ελληνικής Κεφαλαιαγοράς είναι σοβαρά και χρόνια.

Τα χαρακτηριστικά της Ελληνικής Κεφαλαιαγοράς είναι τα εξής.

Στην πλειονότητα των μετοχών που διαπραγματεύονται στο Χρηματιστήριο Αθηνών γίνονται εξαιρετικά χαμηλές συναλλαγές και σε όγκο και σε συνολικές αξίες. Οι διεθνείς επενδυτές αποφεύγουν τις μεγάλες θέσεις στο Ελληνικό Χρηματιστήριο, διότι φοβούνται ότι σε περίπτωση ενός συστημικού κινδύνου μπορεί να αλλάξει άρδην το κλίμα στις αγορές και τη διάθεση για ρίσκο και έτσι κινδυνεύουν να εγκλωβιστούν. Σε όλες τις παραπάνω παθογένειες που δεν επιτρέπουν τη σοβαρή ανάπτυξη της ελληνικής κεφαλαιαγοράς, περιλαμβάνεται και η πορεία της οικονομίας μας με μακροοικονομικούς δείκτες, όπως το δημόσιο χρέος και το αρνητικό ισοζύγιο τρεχουσών συναλλαγών, να επηρεάζουν αρνητικά την εμπιστοσύνη των επενδυτών.

Το κίνημά μας υποστηρίζει ότι οι παραπάνω χρόνιες παθογένειες της ελληνικής κεφαλαιαγοράς δεν μπορούν να αντιμετωπιστούν με τις διατάξεις του παρόντος νομοσχεδίου. Τα φορολογικά κίνητρα που παρουσιάζονται στα άρθρα 24 έως 26 είναι μάλλον ανεπαρκή για να βελτιώσουν την Ελληνική Κεφαλαιαγορά.

Το Κίνημά μας προτείνει μια σειρά από μέτρα που πιστεύουμε ότι μπορούν να βοηθήσουν στην ανάπτυξη της Ελληνικής Κεφαλαιαγοράς.

Αναλυτικά, οι ναυτιλιακές εταιρείες πρέπει να ενθαρρυνθούν και να επενδύσουν μέσω της Ελληνικής Κεφαλαιαγοράς με ισχυρά κίνητρα, όπως να απολαμβάνουν τις φοροαπαλλαγές που προβλέπονται στην νομοθεσία μας και να δίνονται επιπλέον κίνητρα φορολογικών εκπτώσεων για την επαναεπένδυση των κερδών τους σε άλλους τομείς της εγχώριας οικονομίας μας.

Θα πρέπει να δοθούν κίνητρα, ώστε νέοι επενδυτές με μακροπρόθεσμο ορίζοντα να εισέλθουν στην Ελληνική Κεφαλαιαγορά. Για παράδειγμα σε όσους διακρατούν τις επενδύσεις τους για περισσότερο από 3 έτη, να απολαμβάνουν φορολογική έκπτωση με την υποβολή της φορολογικής τους δήλωσης.

Το σχέδιο νόμου δεν αποδίδει στην Επιτροπή Κεφαλαιαγοράς αρμοδιότητες σχετικά με τη χάραξη μιας ολοκληρωμένης στρατηγικής για την ανάπτυξη της Ελληνικής Κεφαλαιαγοράς, καθώς επικεντρώνεται σε επιμέρους θέματα λειτουργίας της και λιγότερο αναπτυξιακού χαρακτήρα. Ωστόσο, ενδείκνυται να αποδοθεί στην Επιτροπή Κεφαλαιαγοράς σχετική αρμοδιότητα ώστε, από κοινού με το Υπουργείο Οικονομικών και την Τράπεζα της Ελλάδος, λαμβάνοντας υπόψη τις βέλτιστες πρακτικές, να αναπτυχθεί ένα στρατηγικό πλάνο αναπτυξιακής πορείας της Κεφαλαιαγοράς, σε βάθος πενταετίας.

Δεδομένης της συνεχούς εξέλιξης του νομοθετικού πλαισίου που διέπει τη λειτουργία των κεφαλαιαγορών σε διεθνές και ευρωπαϊκό επίπεδο και προκειμένου η Επιτροπή Κεφαλαιαγοράς να διαθέτει την απαραίτητη τεχνογνωσία και ευελιξία και να μπορεί να ανταποκριθεί άμεσα στις απαιτήσεις της αγοράς, η υιοθέτηση οργανογράμματος θα πρέπει να είναι ευέλικτη και χωρίς περιορισμούς, ώστε να τροποποιείται άμεσα και σύμφωνα με τις ανάγκες της.

Το σχέδιο νόμου δεν περιλαμβάνει διατάξεις για την απελευθέρωση και τους περιορισμούς του δημοσίου στις διαδικασίες πρόσληψης στελεχών. Φυσικά, κάτι τέτοιο δεν μπορεί να γίνει με διαδικασίες ΑΣΕΠ, ούτε με αποδοχές του ενιαίου μισθολογίου του δημοσίου.

Με τα άρθρα 40 έως 60 αναμορφώνεται το θεσμικό πλαίσιο των Ανωνύμων Εταιρειών Επενδύσεων σε Ακίνητη Περιουσία. Το κίνημά μας θεωρεί ότι στην αναμόρφωση του θεσμικού πλαισίου των Ανωνύμων Εταιρειών Επενδύσεων σε Ακίνητη Περιουσία δεν περιλαμβάνεται καμία διάταξη, σχετικά με την ελεύθερη διασπορά μετοχών προς τους μικροεπενδυτές.

Σήμερα, οι περισσότερες Εταιρείες Επενδύσεων σε Ακίνητη Περιουσία έχουν ελάχιστη διασπορά κάτω του20%, ενώ κάποιες δεν έχουν καθόλου διασπορά. Προτείνουμε η ελάχιστη ελεύθερη διασπορά να αυξηθεί τουλάχιστον στο 40%, αλλιώς θα συνεχίσει η σημερινή φαιδρή και μοναδική στον κόσμο κατάσταση, όπου υπάρχουν Εταιρείες Επενδύσεων Σε Ακίνητη Περιουσία που ελέγχονται κατά 80% και 90% από έναν μέτοχο ή έναν όμιλο μετόχων, μόνο και μόνο για να εκμεταλλευτούν τα μεγάλα φορολογικά κίνητρα χωρίς να προσφέρουν τίποτα στην αγορά και στους μικρούς επενδυτές.

Στα άρθρα 97 έως 115 λαμβάνονται ορισμένα μέτρα σχετικά με την εφαρμογή του Κανονισμού 2023/1114 για τις αγορές κρυπτοστοιχείων και προχωρά στην υιοθέτηση επιπλέον μέτρων για την προστασία των επενδυτών στα κρυπτοστοιχεία. Και εδώ θα έχουμε ακόμα ένα ελληνικό παράδοξο με ευθύνη της Κυβέρνησης. Ενώ θα έχουμε επιχειρήσεις που θα παρέχουν υπηρεσίες κρυπτοστοιχείων, δεν θα έχουμε νομοθετικό πλαίσιο για τη φορολόγηση των κρυπτοστοιχείων.

Το Κίνημα μας κατά τη συζήτηση του κρατικού Προϋπολογισμού του 2025, αλλά και πιο πριν είχε προτείνει τη φορολόγηση της υπεραξίας από συναλλαγές σε κρυπτονομίσματα με συντελεστή 15%.

Θα θέλαμε να σταθούμε ιδιαιτέρως στα άρθρα 195 έως 184, που αναφέρονται στη διεύρυνση των κριτηρίων ρύθμισης μέσω του εξωδικαστικού μηχανισμού ρύθμισης οφειλών. Το Κίνημα μας θεωρεί ότι σε γενικές γραμμές οι διατάξεις κινούνται προς την ορθή κατεύθυνση και μάλλον θα βοηθήσουν στην άρνηση της προστασίας του οφειλέτη απέναντι στο κίνητρο πλειστηριασμού της ακίνητης περιουσίας του, ενώ με την εφαρμογή των εν λόγω διατάξεων αναμένεται η περαιτέρω επιτάχυνση της μείωσης του ιδιωτικού χρέους.

Με τη διεύρυνση των κριτηρίων ρύθμισης μέσω του εξωδικαστικού μηχανισμού, ο βασικός στόχος πρέπει να είναι η συμπερίληψη όσο το δυνατόν περισσότερων οφειλετών προσφέροντας του τη δυνατότητα να διαγράψουν σημαντικό μέρος των οφειλών τους και το υπόλοιπο να μπορούν να το εξοφλήσουν σε μακροχρόνιο ορίζοντα.

Έχοντας υπόψη όλα τα παραπάνω, εντοπίζουμε τρία σημεία που κατά τη γνώμη μας χρήζουν βελτίωσης. Με το άρθρο 178 διπλασιάζονται τα κριτήρια για τον χαρακτηρισμό του δανειολήπτη ως επιλέξιμου, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον εξωδικαστικό μηχανισμό και ενώ διπλασιάζονται τα κριτήρια διαθέσιμου εισοδήματος περιουσίας και καταθέσεων, τίθεται ως προϋπόθεση ο οφειλέτης να έχει ανώτατο όριο μη εξυπηρετούμενων τραπεζικών οφειλών, δηλαδή, σε τράπεζες ή Servicers τις 300.000 ευρώ.

Όπως όλοι γνωρίζουμε, πριν το 2010 προηγήθηκε μια περίοδος ανεξέλεγκτης χρηματοδοτικής ασυδοσίας από το τραπεζικό σύστημα χορήγησης κάθε λογής δανείων, χωρίς κριτήρια και εποπτεία. Ακολούθησε η περίοδος των μνημονίων και της διαρκούς λιτότητας, με αποτέλεσμα τα δάνεια με τα πανωτόκια και με τις κεφαλαιοποιήσεις των τόκων να διογκωθούν υπέρμετρα μέσα σε λίγα χρόνια.

Το Κίνημα μας προτείνει να αυξηθεί δραστικά το ανώτατο όριο μη εξυπηρετούμενων οφειλών σε τράπεζες ή Servicers από τις 300.000 ευρώ, τουλάχιστον, σε ένα 1 εκατομμύριο ευρώ, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον εξωδικαστικό μηχανισμό.

Με το άρθρο 182 προβλέπεται η υποχρέωση του πιστωτή να υποβάλει έγγραφη πρόταση ρύθμιση στον οφειλέτη προ του πλειστηριασμού. Αν η τράπεζα ή ο Servicer έχει ως στόχο τη ρευστοποίηση της ακίνητης περιουσίας του οφειλέτη, πιθανόν η έγγραφη πρόταση ρύθμισης στον οφειλέτη προ του πλειστηριασμού να είναι μη ρεαλιστική και βιώσιμη. Απλά και μόνο για την τυπική τήρηση της εν λόγω διάταξης.

Για παράδειγμα, αν το εισόδημα του οφειλέτη ανέρχεται σε 1.000 ευρώ και η πρόταση της ρύθμισης ορίζει τη δόση στα 500 ευρώ, προφανώς, πρόκειται για μία μη ρεαλιστική πρόταση. Αν, όμως, η πρόταση ανέρχεται στα 150 ευρώ, πιθανόν, πρόκειται για μία ρεαλιστική πρόταση. Το Κίνημα μας προτείνει να τεθεί η διασφάλιση προ αυτού του κινδύνου, όπως η δυνατότητα υποβολής ένστασης προς τη Γενική Γραμματεία Διαχείρισης Ιδιωτικού Χρέους.

Στο άρθρο 183, σχετικά με τις προκαταβολές πρόσθετων ποσών από το εγγυητικό κεφάλαιο ιδιωτικής ασφάλισης ζωής αναγράφεται η φράση «όπως προκύπτουν από το τελευταίο δημοσιευμένο ισολογισμό του έτους υποβολής του αιτήματος». Αυτό σημαίνει ότι αν η διάταξη παραμείνει ως έχει, για να γίνει η καταβολή θα πρέπει να περιμένουμε τη δημοσίευση του ισολογισμού του 2025, με αποτέλεσμα να έχουμε νέες καθυστερήσεις.

Θα μπορούσε να διορθωθεί η διάταξη και να γράφεται η φράση «όπως προκύπτουν από τον τελευταίο δημοσιευμένο ισολογισμό».

Με τα άρθρα 186 ως 192 προβλέπεται η παράταση ισχύος του προγράμματος παροχής εγγυήσεων σε τιτλοποιήσεις πιστωτικών ιδρυμάτων. Πρόκειται για το γνωστό Πρόγραμμα «Ηρακλής». Η εν λόγω παράταση επί της ουσίας αφορά τις Τράπεζες Αττικής και Παγκρήτια που θα συγχωνευτούν εντός του 2025.

Το Κίνημα μας ήταν εξ αρχής αρνητικό με το Πρόγραμμα «Ηρακλής», διότι, αν οι εισπράξεις από τα τιτλοποιημένα δάνεια δεν επαρκούσαν για την αποπληρωμή των ομολόγων προνομιακής εξασφάλισης, οριζόταν ότι το κράτος οφείλει να καλύψει τη διαφορά μέσω του Προϋπολογισμού. Δηλαδή, ζημιά μεταφέρεται στους φορολογούμενους πολίτες.

Με το άρθρο 205, προβλέπεται ότι αν η προσωπική διαφορά δεν υπερβαίνει το ποσό των 300 ευρώ δεν επέρχεται συμψηφισμός της με την αύξηση του βασικού μισθού. Οι όποιες διορθώσεις δεν αλλάζουν τις στρεβλώσεις που έχει το ενιαίο μισθολόγιο του δημοσίου. Το Κίνημά μας προτείνει την κατάργηση του παρόντος ενιαίου μισθολογίου στο δημόσιο και την κατάρτιση ενός νέου δυναμικού μισθολογίου που θα λαμβάνει υπόψη τα τυπικά προσόντα, αλλά και θα δίνει μεγαλύτερη βαρύτητα στις απαιτήσεις και τις ευθύνες που έχει η κάθε υπηρεσία και θέση και θα αναγνωρίζεται η προϋπηρεσία από τον ιδιωτικό τομέα, ειδικά για κρίσιμους τομείς που ο δημόσιος τομέας χρειάζεται έμπειρα στελέχη.

Τέλος, με το άρθρο 215 προβλέπεται η δυνατότητα ανάθεσης δραστηριοτήτων του Κέντρου Είσπραξης Ασφαλιστικών Εισφορών σε νομικά πρόσωπα ιδιωτικού δικαίου. Διαφωνούμε, γιατί τέτοιες διατάξεις μπορεί να οδηγήσουν στο άμεσο μέλλον και στην είσπραξη των ληξιπρόθεσμων ασφαλιστικών οφειλών από εταιρείες διαχείρισης. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητή της Μειοψηφίας):** Ευχαριστώ κ.Πρόεδρε.

 Κυρίες και κύριοι συνάδελφοι, το πρώτο θέμα το οποίο θα ξεκινήσω είναι αναγκαστικά, υποχρεωτικά, το ζήτημα των δασμών. Δεν υπάρχει ο χρόνος, ούτε κάποιος ιδιαίτερος λόγος να κάνουμε μια εκτενή αναφορά, αλλά υπήρξε κύριε Υπουργέ και σχετική αναφορά στην κυριακάτικη ανάρτηση του Πρωθυπουργού για κάποια θέματα. Υπήρξε και συνεδρίαση σήμερα, αρμόδιας Κυβερνητικής Επιτροπής για την εξέταση της τυχόν επίπτωσης, θα θέλαμε, λοιπόν, μια ενημέρωση. Προφανώς η Βουλή, στο σύνολό της χρειάζεται ενημέρωση, όχι μόνον η Επιτροπή Οικονομικών, αλλά αν υπάρχει μια ενημέρωση θα την ακούσουμε με ιδιαίτερο ενδιαφέρον, δεδομένου ότι υπάρχουν ανησυχίες σε όλους τους συμπολίτες μας και στον κόσμο της αγοράς και σε παραγωγικές τάξεις που έχουν σχέση με εξαγωγές που γίνονται και πέραν του Ατλαντικού.

 Άρα, λοιπόν, επηρεάζονται από τα μέτρα που έχουν μέχρι τώρα εξαγγελθεί. Εξάλλου, σήμερα και εμείς από την πλευρά μας, 31 Βουλευτές του ΠΑΣΟΚ, έχουμε καταθέσει μία συγκεκριμένη ερώτηση προς τους συναρμόδιους Υπουργούς και προς το Υπουργείο Οικονομικών μεταξύ των άλλων, για το αν προτίθεται η Κυβέρνηση να εκπονήσει ένα σχέδιο για την υποστήριξη, προστασία κρίσιμων προϊόντων αγροτικών για την Ελλάδα που εξάγουν στην Αμερική, όπως είναι το λάδι, η ελιά, η φέτα, το μέλι, αποστάγματα και βέβαια, προϊόντα οινοποιίας που έχει μία λαμπρή πορεία τα τελευταία χρόνια. Το ελληνικό κρασί πάει εξαιρετικά καλά στην Αμερική και στην Ευρώπη. Ουσιαστικά, να το πω για να γίνει κατανοητό, επιμένουμε στην ανάγκη να υπάρχει ένα πλάνο, plan b΄, γιατί κατά τα άλλα θέλω να είμαι σαφής από την πλευρά μας.

 Πιστεύω ότι η Ελλάδα πρέπει με όσες δυνάμεις διαθέτει και όσες συμμαχίες μπορεί να καλλιεργήσει σε αυτή την κατεύθυνση, να επιμείνει σε μία κατεύθυνση. Η Ευρώπη να δώσει μία ενιαία απάντηση συνολικά σε αυτή την υπόθεση όχι πολεμικού χαρακτήρα, αλλά ενός χαρακτήρα που θα είναι από τη μια αποτελεσματικός και θα στοχεύει κάπου συγκεκριμένα στο να υπάρξουν κάποιες αρχές στο εμπόριο και από την άλλη να εξασφαλισθεί η δυνατόν, η κοινωνική συνοχή στην Ευρώπη. Αλλά και το κρίσιμο ζήτημα της ανάπτυξης, γιατί εμφανίζεται αυτοτελώς πλέον αυτό το θέμα, δίπλα στο μεγάλο ζήτημα της άμυνας και της ενέργειας, που είναι δύο μεγάλες προκλήσεις και επίσης πρέπει να αντιμετωπίσει ενιαία και όχι, κατά μόνης της η Ευρώπη.

 Έρχεται και όλος αυτός εμπορικός πόλεμος που φαίνεται να ξεσπά, όπου είναι μια μεγάλη ευκαιρία από τη μια για την Ευρώπη, από την άλλη όμως, είναι και τελευταία ευκαιρία ή μάλλον, έτσι πρέπει να το δούμε διότι, αν δεν το δούμε ενιαία, δεν ξέρω ποια θα είναι η επόμενη μέρα για την Ευρώπη. Κατά τα άλλα, βέβαια, για την Ελλάδα προφανώς, μπαίνει ένα ζήτημα, γιατί εμείς ξεχωρίζουμε αυτά τα προϊόντα;

 Ξεχωρίζουμε αυτά τα προϊόντα, γιατί είναι δεδομένο ότι κυρίως λόγω του ενεργειακού κόστους, η αγροτιά μας συμπιέζεται ιδιαίτερα και όλος ο αγροτοδιατροφικός τομέας συμπιέζετε ιδιαίτερα, τα τελευταία τρία χρόνια λόγω ενεργειακού κόστους και αν υπάρξουν και προσκόμματα στην εξαγωγική δραστηριότητα, θα μεγαλώσουμε πρόβλημα σε έναν τομέα που πρέπει από κάθε άποψη να τον προσέξουμε ιδιαίτερα.

 Αλλά, το δεύτερο και πιο σημαντικό που αφορά συνολικότερα την ελληνική οικονομία είναι ότι, δεν είναι ευχολόγιο αυτό που θα πω, θα πρέπει να προβληματίσει η Κυβέρνηση πάρα πολύ και να ακούσει και κάποιες από τις προτάσεις μας επιτέλους, όχι, μόνο του ΠΑΣΟΚ και άλλες πολλές φορές η αντιπολίτευση λέμε προτάσεις προς την ίδια κατεύθυνση. Όλο αυτό, το μονοσήμαντο, το εμμονικό μοντέλο ανάπτυξης που βασίζεται αποκλειστικά στην κατανάλωση, τον τουρισμό αποκομμένο από τον πρωτογενή τομέα και το real estate, πνέει τα λοίσθια. Δεν έχει καμία τύχη γιατί η Ελλάδα.

Από ότι όλα δείχνουν μπορεί να μην αντιμετωπίσει άμεσα μεγάλο πρόβλημα από τους δασμούς αλλά εάν προκληθεί επιβράδυνση ή και πολύ χειρότερα υφεσιακή κατάσταση σε κρίσιμες χώρες που στηρίζουν το τουριστικό προϊόν, τότε θα βρεθούμε προ δυσάρεστων εκπλήξεων.

Δεν έχει καμία τύχη. Διότι η Ελλάδα, απ’ ότι όλα δείχνουν, μπορεί να μην αντιμετωπίσει άμεσα μεγάλο πρόβλημα από τους δασμούς, αλλά, εάν προκληθεί επιβράδυνση ή και πολύ χειρότερη υφεσιακή κατάσταση, σε κρίσιμες χώρες που στηρίζουν το τουριστικό προϊόν, τότε θα βρεθούμε ενώπιον πολύ δυσάρεστων εκπλήξεων. Αυτό είναι το ένα ζήτημα, κύριε Πρόεδρε, κυρίες και κύριοι συνάδελφοι, το οποίο θέλω να θίξω.

Το δεύτερο αφορά στο κύριο μέρος του νομοσχεδίου, για το οποίο ελάχιστα μίλησα, στην πρώτη συνεδρίαση και είναι αυτό που έχει δώσει και τον τίτλο στο νομοσχέδιο. Δηλαδή Κεφαλαιαγορά, Χρηματιστήριο, κρυπτονομίσματα και όλα τα υπόλοιπα και τα οποία αποτέλεσαν και το σχεδόν αποκλειστικό αντικείμενο μιας πολύωρης και πολύ ενδιαφέρουσας συζήτησης που είχαμε, εδώ, με εκπροσώπους του Χρηματιστηρίου, της Κεφαλαιαγοράς, των επενδυτών, των θεσμικών και πάει λέγοντας, όλοι οι φορείς, της Τραπέζης της Ελλάδος, της Ένωσης Ελληνικών Τραπεζών, την Παρασκευή, στη διαδικασία της ακρόασης φορέων.

Η συζήτηση ήταν πραγματικά πάρα πολύ ενδιαφέρουσα.

Σημειώνω -είναι η πολλοστή φορά που το λέω, δεν είναι η πρώτη φορά, το λέω σχεδόν συστηματικά- ότι η λεγόμενη «συζήτηση κατ’ άρθρον», κατά την αντίληψή μας, είναι μία συζήτηση που ουσιαστικά θα πρέπει να γίνεται αποκλειστικά ως φυσική συνέχεια της διαβούλευσης που προηγήθηκε στη δεύτερη συνεδρίαση. Δεν είναι τόσο ακριβώς τα άρθρα, όπου λέει το τυπικό του Κανονισμού, όσο το πώς αξιοποιούμε τη διαβούλευση, η οποία έχει προηγηθεί από τους φορείς.

Τι μας είπε, λοιπόν, η διαβούλευση για το συγκεκριμένο ζήτημα; Αντιμετωπίζουν όλοι οι παράγοντες -και οι εργαζόμενοι στην Επιτροπή Κεφαλαιαγοράς, στους οποίους θα αναφερθώ διακριτά- αντιμετωπίζουν όλοι θετικά τα βήματα και τις διατάξεις. Εξάλλου, δεν το λέω υποτιμητικά, σε συντριπτικά μεγάλο βαθμό, είναι ενσωμάτωση Οδηγιών και Κανονισμών της Ευρωπαϊκής Ένωσης. Από την άλλη, όμως, ουσιαστικά μέσα από έναν πολύ ενδιαφέροντα διάλογο, προέκυψαν και άλλες προτάσεις. Δεν υιοθετώ τα περί αναλφαβητισμού χρηματιστηριακού, που είπαν κάποιοι από τους φορείς, θέλοντας να τονίσουν την ανάγκη να υπάρξει εξαντλητική ενημέρωση σε χώρους της αγοράς και σε μικροεπενδυτές, ώστε να δούμε αλλιώς το Χρηματιστήριο. Διότι θα μπορούσε να διαχέονται λίγο καλύτερα τα οφέλη του, πρώτον για τις επιχειρήσεις που συμμετέχουν και στη συνέχεια για επενδυτές –μικρούς, μεσαίους, μεγάλους.

Όπως και πολύ ενδιαφέρουσες απόψεις για το πώς θα μπορούσε να γίνει πιο έντονη η συμμετοχή παραγωγικών επιχειρήσεων που, ομολογουμένως, λείπουν. Ήταν μια ερώτηση που έκανα και απαντήθηκε πολλαπλά, από όλους τους συμμετέχοντες, και ιδιαίτερα ελληνικών επιχειρήσεων. Και όχι να είναι, όπως είναι μέχρι σήμερα, ένα εργαλείο έμμεσου αφελληνισμού της οικονομίας, αφού κατά κύριο λόγο η δραστηριότητά τους, σε μεγάλο ποσοστό, εξαντλείται σε αγοραπωλησίες μετοχών επιχειρήσεων και ακινήτων. Σε αυτές τις πράξεις αποτυπώνεται το μεγαλύτερο μέρος του τζίρου τους. Άρα, λοιπόν, πρέπει να γίνουν και άλλα. Να μην επαναπαυθούμε σε αυτά που γίνονται. Αυτό είναι το δεύτερο συμπέρασμα.

Το τρίτο, όμως, το άφησα γιατί είναι και το πιο σημαντικό. Αφορά στην ανάγκη για διαφάνεια, η οποία έχει ονοματεπώνυμο «Ενίσχυση των Εποπτικών Οργάνων» και εν προκειμένω της Επιτροπής Κεφαλαιαγοράς. Η επικεφαλής της Κεφαλαιαγοράς, εκ της θέσεως της –κατανοητό- μάς τα είπε με τρόπο κομψό και έβαλε όλα τα ζητήματα. Αλλά οι εργαζόμενοι, βέβαια, που έχουν ένα άλλο θεσμικό ρόλο, τα έβαλαν πολύ πιο καθαρά, για να τα κατανοήσει και ο τελευταίος συνάδελφος. Να τα κατανοήσουμε και εμείς. Δεν λέω ότι εμείς τα κατανοήσαμε και κάποιοι άλλοι όχι, αλλά να κατανοήσουμε όλοι μας τι ακριβώς συμβαίνει. Είναι δραματικά υποστελεχωμένοι, με κρίσιμα ελλείμματα εμπειρίας σε νέα αντικείμενα. Τους προστίθεται και ένα πολύ μεγαλύτερο βάρος, ενώ έχουν δραματική υποστελέχωση και πολλά κενά πραγματικής ενημέρωσης και εξειδικευμένου προσωπικού.

Είχα τονίσει και στην πρωτολογία μου και ήθελα να το πω.

Κύριε Υπουργέ, είμαι σαφής. Να μεταφέρετε και στην πολιτική ηγεσία ότι θέλουμε καθαρή δέσμευση για την ενίσχυση κεφαλαιαγοράς από την Κυβέρνηση. Ανέλαβε μία δέσμευση ο Υφυπουργός κ. Πετραλιάς, προχθές, στο τέλος της συνεδρίασης, ότι το Προεδρικό Διάταγμα, που αφορά στην αλλαγή του Οργανισμού, θα γίνει μια προσπάθεια να είναι έτοιμο σχεδόν μαζί –δηλαδή, να δημοσιευτεί και το λέω με δικά μου λόγια- αν είναι δυνατόν, μαζί με το ΦΕΚ του νόμου. Εντάξει, εγώ το «τραβάω» τόσο πολύ, αλλά αυτό θα έπρεπε να επιδιωχθεί.

Όμως μπήκαν και θέματα που αφορούν τη μισθολογική εξέλιξη, γιατί η Επιτροπή Κεφαλαιαγοράς είναι εκτός Γενικής Κυβέρνησης. Δεν λέμε εν πάση περιπτώσει να δημιουργήσουμε μια κατάσταση προκλητικών αμοιβών, αλλά θα πρέπει να το δείτε και αυτό, γιατί κρατάει στα χέρια της μια ενισχυμένη Επιτροπή Κεφαλαιαγοράς, ένα ιδιαίτερα νευραλγικό ζήτημα που αφορά την διαφάνεια. Έτσι και αλλιώς, η συντριπτική πλειοψηφία της κοινωνίας είναι επιφυλακτική σε διεργασίες χρηματιστηριακών και άλλων τέτοιων συναλλαγών. Βλέπουν αμήχανοι οι πολίτες να ανακοινώνονται κέρδη, ενώ οι ίδιοι συμπιέζονται. Ε μη μεγαλώνουμε, λοιπόν, αυτή τη δυσπιστία, τη δικαιολογημένη απόλυτα από την πλευρά των πολιτών, ενισχύοντας αδιαφάνεια. Εγώ δεν θα πω συνειδητά άθελά μας γιατί δεν ενισχύουμε ελεγκτικούς μηχανισμούς, που ακριβώς είναι θεσμοθετημένοι για να εγγυώνται τη διαφάνεια. Μπορεί να έχει ένα γενικό χαρακτήρα αυτή η απαίτηση για διαφάνεια, αλλά στη χώρα μας, κυρίες και κύριοι συνάδελφοι, υπάρχει και ένα συμβολικό ζήτημα το οποίο θέλω να τονίσω.

Είναι το προτελευταίο σημείο μου. Το είχα πει ακροθιγώς και στην πρώτη τοποθέτησή μου. Στο χρηματιστήριο συμμετέχει, όχι ως μετοχή, αλλά ως κεφαλαιοποιητικός οργανισμός το ΤΕΚΑ, το νέο επικουρικό, στο οποίο για όσους τυχόν δεν γνωρίζουν, αν κάποιος δεν γνωρίζει, υπενθυμίζω ότι στον ΤΕΚΑ συμμετέχουν οι γεννηθέντες μετά την 1.1.2004 και οι νεοεισελθόντες - νεοεισερχόμενοι στην αγορά εργασίας από την 1.1.2022 και μετά. Μιλάμε για την, κατά κυριολεξία, νέα γενιά της πατρίδας μας. Απ’ όσο γνωρίζουμε, το ΤΕΚΑ δεν έχει κανονισμό για το πώς θα διαχειριστεί τα κεφάλαια, που σιγά σιγά συσσωρεύει από τις κρατήσεις των νέων ανθρώπων και θα ξεκινήσει όπου να ναι να επενδύει σε διάφορα προϊόντα του χρηματιστηρίου, με σκοπό φυσικά να αυγαταίνει τα λεφτά των ασφαλισμένων και όχι προφανώς να τα απομειώνει. Να τα μεγαλώνει και όχι να τα μικραίνει, να το πω σε απλά ελληνικά.

Άρα, λοιπόν, καταλαβαίνετε ότι το ζήτημα της διαφάνειας έχει να κάνει με ένα πολύ ευαίσθητο ζήτημα. Είναι αδιανόητο νομίζω για όλους μας, να δούμε τα λεφτά νέων ανθρώπων να είναι στα χέρια κάποιων funds, σε τελική ανάλυση να βρεθούμε μπροστά σε μια τέτοια δυσάρεστη εξέλιξη, μετά από ένα, δυο, τρία χρόνια. Γι’ αυτό, λοιπόν, θέλω να είμαι απολύτως σαφής. Θέλουμε πολύ καθαρή δέσμευση για το τι θα γίνει με την Επιτροπή Κεφαλαιαγοράς. Τη θέλουμε απόλυτα καθαρή και ρητή, για να μη μας αναγκάσετε να πούμε ότι δεν ψηφίζουμε, για πρώτη φορά, διατάξεις που αφορούν ενσωμάτωση οδηγιών και κανονισμών. Είναι γνωστή η πάγια στάση και θέση του ΠΑΣΟΚ σε αυτά. Μη μας αναγκάσετε να πούμε ότι δεν θα ψηφίσουμε, γιατί αυτή τη δέσμευση την απαιτούμε, τη θεωρούμε προϋπόθεση για να πούμε το ναι.

 Τελειώνω με κάτι που είπα και στην πρωτολογία, κύριε Υφυπουργέ, παρόντος και του Υπουργού. Το ζήτημα για το ιδιωτικό χρέος, με τις διατάξεις που φέρνετε, δεν είναι αν βοηθάνε πολλούς ή λίγους. Είπαμε την εκτίμησή μας. Πιστεύουμε ότι πρέπει να κρατάτε και εσείς μικρότερο καλάθι. Μη δημιουργείτε τέτοιες προσδοκίες. Η ίδια η διάταξη έχει ατέλειες. Στο πρώτο μισό όταν την διαβάζεις, πραγματικά λες θα συμπεριλάβει πολλούς και αναιρείται ένα μέρος της διάταξης στη συνέχεια από το μισό και κάτω, το άρθρο με το πώς διαχειρίζεται τα όρια των 300.000. Υπάρχουν ζητήματα με το όριο του εισοδήματος, προ φόρου ή μετά φόρου. Κρίσιμα θέματα. Θα τα θέσουμε στην διάρκεια των συζητήσεων. Το ερώτημα μας εδώ είναι ένα. Δεν είναι το δίλλημα που συνήθιζε ο κ. Χατζηδάκης να μας λέει διαρκώς, συμφωνείτε ή διαφωνείτε.

Το ζήτημα είναι ένα, θα δεχτείτε βελτιώσεις σε αυτή τη διάταξη που καλόπιστα πρόκειται να καταθέσουμε, τουλάχιστον εμείς, θέλω να πιστεύω και άλλοι συνάδελφοι; Δεν αναφέρομαι στην ολοκληρωμένη ολιστική πρόταση που έχει καταθέσει το ΠΑΣΟΚ για το ελληνικό χρέος. Αναφέρομαι στη συγκεκριμένη διάταξη στην οποία επιφυλασσόμαστε να καταθέσουμε συγκεκριμένες προτάσεις στην αυριανή συνεδρίαση ή λίγο πριν την Ολομέλεια σε συνεργασία αν θέλετε και με άλλα κόμματα για να βελτιωθεί η διάταξη με σκοπό να συμπεριλάβει πραγματικά πολύ περισσότερους στις διατάξεις που έχουν θετικό χαρακτήρα. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε κ. Κουκουλόπουλε.

Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ («ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ κύριε Πρόεδρε.

Κυρίες και κύριοι συνάδελφοι, νομίζω ότι και η σημερινή συνεδρίαση, η τρίτη κατά σειρά, της Επιτροπής Οικονομικών Υποθέσεων, για ένα νομοσχέδιο που έχει σημαντικές πτυχές, έρχεται σε μια εξαιρετικά δυσμενή και ιδιάζουσα χρονική συγκυρία.

Δεν είναι άλλη, από το γεγονός ότι εδώ και λίγα εικοσιτετράωρα, έχει ξεσπάσει, κυριολεκτικά, ένας δασμολογικός οικονομικού χαρακτήρα πόλεμος. Μια δασμολογική συνθήκη η οποία, αν μη τι άλλο, αλλάζει άρδην το οικονομικό status quo, την οικονομία όπως τη γνωρίζαμε και ακόμα και την οικονομική επιστήμη εκτιμώ. Το ζήτημα είναι, τι κάνει η Κυβέρνηση, τι κάνει το Ελληνικό Κοινοβούλιο σε αυτή την κρίσιμη χρονική συγκυρία που ο χρόνος, ο πολιτικός χρόνος, είναι και πάρα πολύ πυκνός.

Εμείς θεωρήσαμε ότι κάτι ιδιαίτερο και σημαντικό θα ήταν να συνεδριάσει άμεσα, να συγκληθεί άμεσα, σε μία κοινή συνεδρίαση η Επιτροπή Οικονομικών Υποθέσεων με την Επιτροπή Παραγωγής και Εμπορίου, παρουσία των αρμόδιων Υπουργών και φυσικά του συνόλου των μελών των εν λόγω δύο αυτών Επιτροπών, εις τρόπον ώστε να μπορεί να ενημερωθεί το Σώμα ενδελεχώς, να γίνει μια πρώτη προσέγγιση και αποτίμηση άμεσα τώρα λίγα εικοσιτετράωρα αφότου έχει ξεσπάσει αυτή η κρίση, για το τι συμβαίνει και κυρίως να χαραχθεί και μία στρατηγική, ένας οδικός χάρτης, έστω και σε πρώτες αδρές γραμμές για να μπορέσουμε να κινηθούμε από κοινού. Εν πάση περιπτώσει να παραθέσουμε τις απόψεις μας, πολιτικές, ιδεολογικές, αξιακές γύρω από το ζήτημα αυτό και όχι απλά να περνάει ο χρόνος και να συνεδριάζουμε πολλές φορές και ατερμόνως ενώ τα μεγάλα τα σημαντικά βγαίνουν εκεί έξω. Πρέπει να τα συζητήσουμε εξού και η πρωτοβουλία του ΣΥΡΙΖΑ – Προοδευτική Συμμαχία προς τον Πρόεδρο της Βουλής τον κ. Κακλαμάνη σήμερα το πρωί γι΄ αυτό το ζήτημα.

 Ένας δασμολογικός πόλεμος, λοιπόν, ο οποίος βρίσκει όμως τη δική μας, την εθνική οικονομία, σε δημοσιονομικό επίπεδο ευάλωτη. Ευάλωτη διότι αυτή τη χρονική στιγμή που αλλάζει άρδην η εικόνα έχουμε ένα πραγματικά εξαιρετικά δυσμενές κλάσμα, αυτό το ζήτημα του ισοζυγίου των τρεχουσών συναλλαγών. Κοινώς, δηλαδή, ακόμα και τώρα που μιλάμε εισάγουμε πολλαπλάσια από αυτά που εξάγουμε. Άρα έχουμε ένα ασθενές εξαγωγικό προφίλ και έχουμε και μια κουλτούρα, αν θέλετε, μια αποδεδειγμένη αναπτυξιακή πολιτική η οποία είναι στρεβλή, μονομερής, ετεροβαρής και στρεβλή.

Εξηγούμαι: Δεν γίνεται να επενδύουμε με κύρια κατεύθυνση το real estate -και βλέπετε τώρα με την κρίση που έρχεται πόσο ευάλωτο είναι αυτό- και βέβαια το παραγωγικό μοντέλο να εδράζεται σε κύρια βάση στον τουρισμό, όπου φανταζόμαστε ότι και οι επιδράσεις αργά ή γρήγορα και στο τουριστικό προϊόν, δεδομένης της μείωσης της αγοραστικής δύναμης κυρίως των Ευρωπαίων, θα έχει επιπτώσεις και στη χώρα μας.

Αυτά λοιπόν τα δεδομένα - το ζήσαμε και στον Covid προ τετραετίας- είναι σήματα για αλλαγή χάραξης οικονομικής πολιτικής. Η μονομέρεια και η ετεροβαρύτητα, κοινώς όλη μας η έμφαση σε ένα σημείο μόνο, εμφιλοχωρεί τεράστιους κινδύνους.

Τώρα βέβαια λέμε για κεφαλαιαγορά και νομοσχέδιο που αφορά την Επιτροπή Κεφαλαιαγοράς και τα εν γένει ζητήματα κεφαλαιαγοράς στη χώρα την ώρα που βλέπουμε ακόμα και το δικό μας το ελληνικό χρηματιστήριο, ως ακόλουθο και των υπολοίπων βέβαια κινήσεων παγκοσμίως, να καταρρέει. Νομίζω έχουμε να το ζήσουμε αυτό πολλά χρόνια πίσω. Το πρωί, το άνοιγμα του χρηματιστηρίου μας θύμισε εποχές προ δεκαπενταετίας τουλάχιστον.

Έτσι, λοιπόν, σήμερα, στην Τρίτη συνεδρίαση της Διαρκούς Επιτροπής συζητάμε για το νομοσχέδιο της ενίσχυσης της κεφαλαιαγοράς και άλλες διατάξεις. Κατέστη εμφανές και από τις προηγούμενες επιτροπές ότι πρόκειται για ένα αρκετά εκτενές, σχοινοτενές - τολμώ να πω - νομοσχέδιο 234 άρθρων. Για αυτό κατά την τοποθέτησή μου θα εστιάσω σε εκείνα τα άρθρα που, πραγματικά, κρίνονται «προβληματικά» ή που επιδέχονται βελτιώσεων. Εδώ είναι, πραγματικά, ένα ζήτημα – το έθεσε και ο κ. Κουκουλόπουλος, προηγουμένως - κατά πόσον προτίθεστε να ενσωματώσετε νομοτεχνικές βελτιώσεις που έχουμε ήδη συμπεριλάβει και θα τις ξεδιπλώσουμε στις 2 αυτές συνεδριάσεις, σήμερα και αύριο στη β` ανάγνωση, για να δούμε και τις προθέσεις σας.

Επειδή λέμε για βελτιώσεις, κάτι που δε μπορώ να μη σχολιάσω: Υπάρχουν 27 άρθρα, κυρίες και κύριοι συνάδελφοι. 27 άρθρα στο συγκεκριμένο νομοσχέδιο, τα οποία δεν έχουν κοστολόγηση. Συγγνώμη, είναι δυνατόν να νομοθετούμε, χωρίς να έχουμε κοστολογήσει; Μάλιστα και άρθρα τα οποία έχουν ιδιαίτερη σημασία και ουσιαστική και πολιτική, αλλά και κοινωνική και αναφέρομαι στην πρωτοβουλία, στο e-ΕΦΚΑ, για τον τρόπο με τον οποίο εκτιμάτε ότι μπορείτε να ενισχύσετε τη συσσώρευση στα δημόσια ταμεία χρημάτων από τους κακοπληρωτές.

Θα σας εξηγήσω στην πορεία, πόσο λάθος είναι η προσέγγισή σας και αντί να εστιάζετε στους στρατηγικούς κακοπληρωτές, πηγαίνετε σε ένα οριζόντιο μέτρο που, ουσιαστικά, θα ασκεί bulling, αυτό που έχουμε ζήσει ήδη με τις εταιρείες που πιέζουν πολίτες εδώ και πολλά χρόνια. Είναι, όμως, δυνατόν να μην έχετε κοστολογήσει; Θα σας παραθέσω τα άρθρα, τα οποία δεν είναι κοστολογημένα και μου προκάλεσαν εντύπωση. Λέω «δεν είναι δυνατόν μια Κυβέρνηση που θεωρείται επαΐουσα στα θέματα αριστείας, να μην έχει κοστολογήσει σοβαρά σημαντικά άρθρα επ’ αυτού»;

Ο καθένας κρίνεται νομίζω και θα έχει ενδιαφέρον.

Τώρα, όσον αφορά στο πρώτο μέρος, σχετικά με τα κίνητρα της κεφαλαιαγοράς, επισημαίνεται ότι «προκειμένου να επιτευχθεί ο στόχος των προκειμένων ρυθμίσεων, κρίνεται σκόπιμα η διόρθωση των υφιστάμενων αστοχιών στη λειτουργία της Επιτροπής Κεφαλαιαγοράς, η άμεση ενίσχυση με εξειδικευμένο προσωπικό και η άμεση τροποποίηση του Προεδρικού Διατάγματος, ώστε να προστεθούν οι αναγκαίες επιμέρους οργανικές θέσεις εξαιτίας των νέων αρμοδιοτήτων».

Τώρα, επί συγκεκριμένων άρθρων. Νομίζω ότι στο άρθρο 3 αυξάνεται το όριο από 5 εκατ. σε 8 εκατ. για τη μη δημοσίευση ενημερωτικού υλικού. Τα όρια των 500.000 και 5 εκατ. σε 1 εκατ. και 8 εκατ., αντίστοιχα.

Στο άρθρο 24 ίσως θα έπρεπε τα κίνητρα προσέλευσης πολύ μικρών, μικρών και μεσαίων επιχειρήσεων να επεκταθούν και για εκείνες τις επιχειρήσεις που επιθυμούν την αρχική εισαγωγή τους σε πολυμερείς μηχανισμούς διαπραγμάτευσης, αφού είναι πιθανό να επιδιώξουν την εισαγωγή τους π.χ. στην εναλλακτική αγορά.

Ως προς την επέκταση των φορολογικών κινήτρων για τους επενδυτικούς αγγέλους στο άρθρο 26, όπου ποσό ίσο με το 50% της εισφοράς του, θα εκπίπτει από το φορολογητέο εισόδημα, φαίνεται να δίνεται προτεραιότητα μόνο στην ανάπτυξη επενδύσεων υψηλού κινδύνου. Ουσιαστικά, το high risk investment και κατά επέκταση υψηλών αποδόσεων και όχι στην ανάπτυξη παραγωγικών επενδύσεων, που έχουν στόχο την ενίσχυση του ΑΕΠ, αλλά και της απασχόλησης.

Αναφορικά με τα άρθρα από 41 έως 60 για τις Ανώνυμες Εταιρείες επενδύσεων σε ακίνητη περιουσία, νομίζω ότι αναφέρθηκε προηγουμένως και η Εισηγήτρια. Είναι κάτι, το οποίο αφορά και στις υφιστάμενες ΑΕΠ. Από εκεί και πέρα νομίζω ότι υπάρχει ένα θέμα. Η συντήρηση του κλειστού αυτού κυκλώματος, σε αντίθεση με τα αναφερόμενα στην αιτιολογική έκθεση, στο Μέρος β είναι η δυνατότητα διενέργειας ανώνυμου ελέγχου από την Επιτροπή Κεφαλαιαγοράς σε εποπτευόμενες οντότητες. Το επονομαζόμενο «mystery shopping».

Το άρθρο 67, εφαρμόζεται μεν επιτυχώς σε άλλες χώρες, ωστόσο, εν προκειμένω η ρύθμιση όπως προτείνεται, παρουσιάζει δυσκολία στην εφαρμογή της, λόγω, κυρίως, της ίδιας της υποστελέχωσης της Επιτροπής. Πρέπει να προηγηθεί η στελέχωση, για να μπορείς να δράσεις καταλλήλως, καθώς και επειδή η επιλογή προς αυτό εξωτερικών συνεργατών θα εγείρει ζητήματα σύγκρουσης συμφερόντων που, τελικά, θα αναιρέσουν και το σκοπό αυτό καθαυτό του εποπτικού αυτού εργαλείου.

Για το τρίτο Μέρος, το Μέρος Γ’, νομίζω ότι ορθώς επισημάνθηκε από τους φορείς. Το ακούσαμε στην ακρόαση φορέων την Παρασκευή. Το παράδοξο της ύπαρξης ρυθμιστικού πλαισίου για τα κρυπτονομίσματα, χωρίς να υπάρχει, αντίστοιχα, φορολογικό ρυθμιστικό πλαίσιο.

Τώρα, στο άρθρο 117, καθίσταται η Ανεξάρτητη Αρχή Δημοσίων Εσόδων ως η αρμόδια Αρχή για την εποπτεία των διατάξεων του ν. 4557/2018 περί πρόληψης και καταστολής της νομιμοποίησης εσόδων από εγκληματικές δραστηριότητες σε εξωτερικούς λογιστές-φοροτεχνικούς.

Παρόλα αυτά, κυρίες και κύριοι συνάδελφοι, κατά την ακρόαση των φορέων η Πανελλήνια Ομοσπονδία Φοροτεχνικών Ελευθέρων Επαγγελματιών, η ΠΟΦΕΕ, εξέφρασε την έντονη αντίρρησή της, επισημαίνοντας ότι ως αρμόδια εποπτική αρχή για τους λογιστές, φοροτεχνικούς, εξωτερικούς συνεργάτες θα πρέπει να οριστεί το ίδιο το Οικονομικό Επιμελητήριο Ελλάδος και όχι ο εκάστοτε Υπουργός ή Κυβέρνηση.

Παράλληλα, υπενθύμισε τον σκοπό της νομοθέτησης του άρθρου 6, του νόμου 4557/2018, όπου σύμφωνα με την αιτιολογική έκθεση οι υποχρεώσεις και τα μέτρα δέουσας επιμέλειας θα πρέπει να διαφοροποιηθούν και να είναι μειωμένα, λόγω της φύσης.

Στο Μέρος Z΄ με το οποίο διευρύνονται τα κριτήρια ρύθμισης οφειλών μέσω εξωδικαστικού μηχανισμού ρύθμισης οφειλών, επιτρέψτε μου ένα σύντομο σχόλιο.

Ας κάνω μια πρώτη ιστορική αναδρομή, το τι έχει συμβεί τα τελευταία χρόνια στη χώρα. Καταρχάς, έχουμε ένα ορόσημο, ένα δυσμενές ορόσημο για την ίδια την ελληνική κοινωνία και για τη μικρομεσαία επιχειρηματικότητα, αλλά και για το μέσο νοικοκυριό. Το ορόσημο αυτό ονομάζεται «Πτωχευτικός Μητσοτάκη». Εκεί στο μεταίχμιο του 2019 - 2020 άλλαξε όλο, άρδην και εκ βάθρων, το ιδιοκτησιακό status quo της χώρας.

Τι έχουμε λοιπόν;

Έχουμε έναρξη του Πτωχευτικού, άμεση διαδικασία εκποιήσεων και πλειστηριασμών πρώτης και μοναδικής κατοικίας, την ίδια ώρα που δεν είχαμε ένα θεσμικό αποτελεσματικό εργαλείο του εξωδικαστικού συμβιβασμού. Αναγκαστήκατε με μία Ευρωπαϊκή Οδηγία να την εντάξετε το 2020, ένα μέτρο που εκ του αποτελέσματος φάνηκε αναποτελεσματικό. Δεν πέρασε. Θα σας παραθέσω, έχουμε τα στοιχεία των τελευταίων ετών, πόσοι εντάχθηκαν σε αυτόν τον εξωδικαστικό συμβιβασμό και αποδεικνύεται, τεκμαίρεται ξεκάθαρα ότι ήταν αναποτελεσματικό.

Τι συνέβη, λοιπόν, κυρίες και κύριοι συνάδελφοι;

Αυτή την πενταετία που δεν έλαβε χώρα κάποια νομοθέτηση από την πλευρά σας, που υπήρχε αβελτηρία, κωλυσιεργία από την πλευρά σας, σωρεύτηκαν οι υποχρεώσεις των πολιτών και των μικρών επιχειρήσεων. Σωρεύτηκαν απελπιστικά. Και έχουμε φτάσει σε ένα σημείο πια, όπου στο τέλος του Ιανουαρίου του 2025, το ύψος των ληξιπρόθεσμων απαιτήσεων του δημοσίου διαμορφώθηκε στα 110,6 δισεκατομμύρια ευρώ, αυξημένο κατά 3,6 δισεκατομμύρια ευρώ σε σχέση με τον Ιανουάριο του 2024, 60,6% παραπάνω του ποσού των ληξιπρόθεσμων που αντιστοιχεί σε 51,1 δισεκατομμύρια ευρώ. Πηγάζει από φορολογικές οφειλές, κυρίες και κύριοι συνάδελφοι.

Και όλα αυτά, γιατί;

Γιατί πέντε ολόκληρα, τουλάχιστον επιπρόσθετα 5 χρόνια, δεν προχώρησε το μέτρο το οποίο φέρατε, μια Κοινοτική Οδηγία, ουσιαστικά. Χωρίς γενναιότητα, χωρίς άνοιγμα της περιμέτρου, χωρίς αποτελεσματικότητα εν τέλει, έφερε αυτό το αποτέλεσμα και πλέον το σύνολο των ληξιπρόθεσμων ασφαλιστικών οφειλών στο τέλος του 2024, τώρα τον Δεκέμβρη, διαμορφώθηκε στα 49,3 δισεκατομμύρια ευρώ, παρουσιάζοντας αύξηση 1,7 δισεκατομμύρια ευρώ σε σχέση με το προηγούμενο έτος.

Με στοιχεία της 31ης Δεκεμβρίου του 2024, που δημοσιοποίησε η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους προκύπτει ότι έχουμε ένα πολύ μεγάλο ποσό σε τράπεζες καταγγελμένου, για μη εξυπηρετούμενα δάνεια και αντίστοιχα ένα πολύ μεγάλο υπόλοιπο μέρος δανείων ανά τραπεζικό σύστημα που δεν είναι ρυθμισμένα. Έχω και την αναλυτική λίστα ανά χρηματοπιστωτικό ίδρυμα. Τα υπόλοιπα στοιχεία τα οποία έχουμε στη διάθεσή μας, θα τα συζητήσουμε και πιο εκτενώς στη β΄ ανάγνωση, εκτιμώ, δείχνουν ότι το πρόβλημα είναι στο μη παρέκει. Δηλαδή, έχει ξεφύγει της διαχείρισης αυτής καθαυτής, γιατί αυτή η καθυστέρηση σώρευσε, το διόγκωσε σε πολύ μεγάλο βαθμό.

Καταλαβαίνω ότι έχω περάσει τον χρόνο και δεν θέλω να καθυστερήσω, δεδομένου ότι έχω και την επίκαιρη ερώτηση, στον κ. Θεοδωρικάκο, για τον ανταγωνισμό και τα προγράμματα. Οφείλω να το αναφέρω αυτό, γιατί είναι τα προγράμματα ανταγωνισμού, αλλά κυρίως ο αναπτυξιακός νόμος, ο οποίος παραμένει δυστυχώς στα χαρτιά.

Για το άρθρο 215, 2 σχόλια εν τέλει.

Για το 215 που πολλά έχουν ακουστεί. Δηλαδή, για τον τρόπο που «επιδιώκεται/ε» να προχωρήσετε στην ενίσχυση των εισπράξεων στον e-ΕΦΚΑ, το άρθρο 215, προβλέπει τη διαχείριση να είναι υποστηρικτική χωρίς δικαίωμα είσπραξης ληξιπρόθεσμων οφειλών. Κρίνεται όμως ιδιαιτέρως προβληματική η πρόσβαση στο Μητρώο Οφειλετών και κατ’ επέκταση η δυνατότητα εκμετάλλευσης δεδομένων ή ακόμα και κατάχρησης ευαίσθητων πληροφοριών. Προσφιλές του outsourcing στην Κυβέρνηση της Νέας Δημοκρατίας, μια πρακτική με σκοπιμότητες και βεβαίως με δυσμενείς συνέπειες στη λειτουργία του δημόσιου τομέα που διαχρονικά απαξιώνεται, αφυδατώνεται στελεχιακά, αλλά και οικονομικά.

  Εν κατακλείδι, νομίζω ότι στο 224 άρθρο, με το οποίο αναφέρεστε στο Μάτι, αναμένουμε τη νομοτεχνική βελτίωση που αναφέρθηκε, για την οποία δεσμεύτηκε ο Υπουργός, που να προκύπτει με σαφήνεια ότι η παράταση αφορά και στην αυτοδιοίκηση.

Και κλείνοντας, στο άρθρο 227, ένα άρθρο που αφορά τη χερσαία ζώνη του δήμου Ηρακλείου, για το οποίο έχω προσωπική εικόνα και γνώμη από την εποχή που υπηρέτησα την αυτοδιοίκηση. Προφανώς, είναι προς τη σωστή κατεύθυνση και καλώς είναι να «αποκρυσταλλωθεί». Είναι μια πρακτική που άλλωστε επί ΣΥΡΙΖΑ ξεκίνησε, μια γενναία συνεισφορά του δημοσίου σε επίπεδο διάθεσης γης, χερσαίας γης εν προκειμένω, για να αναπτυχθούν τοπικά οι κοινωνίες.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε τον κ. Μαμουλάκη.

Ζήτησε να προηγηθεί ο κ. Καζαμίας του κ. Βιλιάρδου και του κ. Τσακαλώτου, λόγω υποχρεώσεων στην Ολομέλεια. Οπότε, τον λόγο παίρνει ο Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» για δέκα λεπτά.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Λιβανός Μιχαήλ, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μεταξάς Βασίλειος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος και Σαλμάς Μάριος.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε.

Θα ήθελα κι εγώ με τη σειρά μου να ξεκινήσω αναφερόμενος στα προστατευτικά μέτρα που ανακοίνωσε ο Πρόεδρος των Ηνωμένων Πολιτειών, Donald Trump, στις 3 Απριλίου με την επιβολή δασμών ύψους 20% στα κράτη μέλη της Ευρωπαϊκής Ένωσης. Αυτά έχουν ήδη προκαλέσει έναν παγκόσμιο εμπορικό πόλεμο. Οι άμεσες επιπτώσεις αυτού του εμπορικού πολέμου είναι ήδη ορατές. Και είναι ορατές στην κρίση των διεθνών αγορών, ενώ αναμένεται να υπάρξουν και δυσμενείς συνέπειες για την Ευρωπαϊκή Ένωση και για τη χώρα μας. Σε μία εποχή όπου η ακρίβεια και η κρίση του κόστους ζωής για τους Έλληνες πολίτες είναι ήδη οξύτατες, μια ύφεση στην Ευρωπαϊκή Ένωση και στην ελληνική οικονομία, θα επιδεινώσει περαιτέρω αυτή την κατάσταση.

Εκτός από την απάντηση της Ευρωπαϊκής Ένωσης, με αντίστοιχη αύξηση των δασμών προς τα αμερικανικά προϊόντα, τα οποία ανακοίνωσε η Ευρωπαϊκή Επιτροπή, είναι ανάγκη να ληφθούν μέτρα εντός της Ευρωπαϊκής Ένωσης, αλλά και από την Ελληνική Κυβέρνηση, για την προστασία της μεσαίας τάξης και των ευάλωτων κοινωνικών ομάδων που θα κληθούν πάλι να σηκώσουν δυσανάλογα βάρη από τις επιπτώσεις του νέου εμπορικού πολέμου που προκήρυξε ο Πρόεδρος Trump.

Η ακροδεξιά είναι αναπόσπαστο κομμάτι του πολιτικού κατεστημένου που κυβερνά την παγκόσμια οικονομία τις τελευταίες δεκαετίες. Οι δασμοί του Trump δεν έχουν στόχο να ανατρέψουν τα θεμέλια της παγκόσμιας οικονομίας, όπως τη γνωρίζουμε. Είναι ένα μέτρο επιβολής της αμερικανικής ηγεμονίας πάνω στην Ευρώπη και στην Κίνα, σε μία συγκυρία όπου η ηγεμονία των ΗΠΑ βρίσκεται σε κρίση. Η Ελληνική Κυβέρνηση οφείλει να προασπίσει την κοινωνία από την ύφεση που τα μέτρα αυτά θα προκαλέσουν.

Έρχομαι τώρα στο νομοσχέδιο που εξετάζουμε μέσα σ’ αυτή την παγκόσμια συγκυρία και θα ήθελα να εστιάσω σε κάποια σημεία του νομοσχεδίου, τα οποία δεν είχαμε τη δυνατότητα να συζητήσουμε στην πρώτη συνεδρίαση. Στην πρώτη συνεδρίαση μιλήσαμε για τα φορολογικά κίνητρα που δίδονται στις νεοφυείς επιχειρήσεις να εισαχθούν στο Χρηματιστήριο, στη διαχείριση των «κόκκινων δανείων» από ένα τμήμα του νομοσχεδίου, στο ζήτημα της κεφαλαιαγοράς και των πιστωτικών ιδρυμάτων και στο πώς αυτά θα πρέπει να διαχειρίζονται τα ίδια κεφάλαια.

Τώρα, θα ήθελα να εστιάσω περισσότερο σε κάποια ζητήματα που δεν εξετάσαμε και που αφορούν την Επιτροπή Κεφαλαιαγοράς. Ο θεσμός ο οποίος καλείται να παίξει κεντρικό ρόλο στην εφαρμογή των περισσότερων ίσως διατάξεων ή πολλών διατάξεων, εν πάση περιπτώσει, που περιέχονται στο νομοσχέδιο αυτό.

Θα μιλήσω μετά για τις Ανώνυμες Εταιρείες Επενδύσεων σε ακίνητη περιουσία, όπου υπάρχουν κάποια μέτρα, για τα κρυπτονομίσματα, τις οδηγίες που αφορούν τη ρύθμιση λειτουργίας των πιστωτικών ιδρυμάτων και κάποια άλλα ζητήματα που υπάρχουν στο τέλος του νομοσχεδίου αναφορικά με τις διατάξεις που φέρνει το Υπουργείο Εθνικής Οικονομίας και Οικονομικών.

Η Επιτροπή Κεφαλαιαγοράς, εκπροσώπους της οποίας ακούσαμε στην συνεδρίαση που είχαμε την Παρασκευή που πέρασε, στην ακρόαση των φορέων. Αυτή η συνεδρίαση πρέπει να πω ότι ήταν ιδιαιτέρως διαφωτιστική. Και στο πλαίσιο αυτής, καταλάβαμε και αρκετά πράγματα από τη σκοπιά των εργαζομένων στην Επιτροπή Κεφαλαιαγοράς, στα οποία θα έρθω αμέσως σε λίγο.

|  |
| --- |
|  |

 Ωστόσο θα πρέπει να πω, ότι τα άρθρα που σχετίζονται με την λειτουργία της Επιτροπής Κεφαλαιαγοράς αυτή είναι η Επιτροπή η οποία ρυθμίζει και εξασφαλίζει τη διαφάνεια στη λειτουργία των Χρηματιστηρίων και των Κεφαλαιαγορών, καθώς επίσης και τον θεμιτό ανταγωνισμό μέσα στο πλαίσιο της Κεφαλαιαγοράς. Εδώ έχουμε στις διατάξεις που φέρνει το νομοσχέδιο και ιδίως στο άρθρο 70 μια σημαντική αλλαγή, όπου επαναπροσδιορίζονται οι λειτουργίες της Επιτροπής Κεφαλαιαγοράς, έτσι όπως αυτές είχαν οριστεί αρχικά, σε νόμο του 1991.

Ιδιαίτερη εντύπωση προκαλεί το γεγονός, ότι στις λειτουργίες της Επιτροπής Κεφαλαιαγοράς, έτσι όπως αυτές ορίζονται στο νομοσχέδιο που έχουμε μπροστά μας, καταργείται η υπ΄ αριθμόν ι΄, στο άρθρο 70, διάταξη. Αυτή η διάταξη, παρόλο που ανεπαίσθητα φαίνεται ότι καταργείται, είναι μια πάρα πολύ ουσιαστική διάταξη στο νόμο του 1991 και λέει ότι η Επιτροπή Κεφαλαιαγοράς αποτιμά την αξία των κινητών και ακινήτων πραγμάτων που εξυπηρετούν άμεσες ανάγκες των Εταιρειών Επενδύσεων Χαρτοφυλακίου. Πρόκειται με άλλα λόγια για μια κεντρική λειτουργία της Επιτροπής Κεφαλαιαγοράς που όμως απαιτεί έναν έλεγχο τον οποίο, καθώς φαίνεται η Επιτροπή αυτή δεν είναι σε θέση να πραγματοποιεί και για αυτό καταργήθηκε η σχετική διάταξη από το νόμο του 1991.

Αυτό θεωρούμε ότι είναι σημαντικό και δεν θα έπρεπε να γίνει, γιατί η αποτίμηση της αξίας κινητών και ακινήτων πραγμάτων είναι σημαντική λειτουργία και έρχομαι εδώ τώρα να αναφερθώ στους λόγους για τους οποίους το θέτουμε αυτό ως κεντρικό ζήτημα.

 Είχαμε εκπρόσωπο των εργαζομένων της Επιτροπής Κεφαλαιαγοράς στη διάρκεια της ακρόασης φορέων και ο εκπρόσωπος των εργαζομένων μας είπε πραγματικά φοβερά πράγματα. Δυστυχώς, η σύνδεση που είχε μέσω WEBEX δεν ήταν καλή και δεν ακούστηκαν αυτά με την έμφαση που χρειαζόταν, ωστόσο ανατρέξαμε στα πρακτικά και είδαμε όσο μπορούσε να καταγραφεί τι είναι αυτά που μας είπε. Καταρχήν, μας είπε ότι υπάρχουν 225 οργανικές θέσεις στην Επιτροπή Κεφαλαιαγοράς - και επαναλαμβάνω ότι αυτή είναι η Αρχή η οποία θα αναλάβει να εφαρμόσει ίσως το μεγαλύτερο μέρος του νομοσχεδίου που έχουμε μπροστά μας - από τις οποίες, όπως μας είπε ο ίδιος, μόνο 130, δηλαδή, σχεδόν οι μισές απασχολούνται. Επιπλέον, μας είπε ότι το 60% του προσωπικού που απασχολεί αυτές τις μισές οργανικές θέσεις της Επιτροπής Κεφαλαιαγοράς είναι άνω των 50 ετών και αναμένεται πολλοί από αυτούς να συνταξιοδοτηθούν και δεν φαίνεται να υπάρχει αναπλήρωσή τους.

 Επίσης, ένα άλλο μεγάλο τμήμα του νομοσχεδίου αφορά και τα κρυπτονομίσματα, αλλά και την ψηφιοποίηση των αγορών και ο ίδιος μας είπε ότι μόνο τρία στελέχη στην Επιτροπή Κεφαλαιαγοράς έχουν εξειδικευμένη γνώση στην Πληροφορική.

Με άλλα λόγια πώς αυτή η Επιτροπή θα μπορέσει να υλοποιήσει αυτά που περιέχονται στο νομοσχέδιο;

 Επιπλέον, υπάρχει μια προκήρυξη μας λέει - και εδώ είναι άλλη μία περίπτωση, όπου φαίνεται πως θεσμικά δεν μπορεί να λειτουργήσει το πλαίσιο - στην οποία απαιτούνται πρόσωπα με προϋπηρεσία και υψηλά προσόντα για 12 μήνες και οι μισθοί τους προβλέπονται να είναι σύμφωνα με την προκήρυξη αυτή στα 900 ευρώ. Με αυτά τα άτομα θα μπορέσει το Δημόσιο να ελέγξει το θεμιτό ανταγωνισμό και τη διαφάνεια στην Κεφαλαιαγορά και έχουμε μια Κεφαλαιαγορά η οποία, δυστυχώς, στο πρόσφατο παρελθόν, όπως είδαμε με την υπόθεση της «FOLLIE – FOLLIE» δημιούργησε καταστάσεις που προκάλεσαν μεγάλη ανασφάλεια από άλλες επιχειρήσεις.

 Επιπλέον, ο ίδιος μας είπε και πολύ σωστά ότι το νομοσχέδιο το ίδιο παρά τις διάφορες προβλέψεις του για τη λειτουργία της Επιτροπής Κεφαλαιαγοράς δεν προνοεί να διατεθούν νέοι πόροι. Δηλαδή, ζητάει από μια υποστελεχωμένη υπηρεσία να κάνει περισσότερα ενώ δεν προβλέπει καμία παροχή πόρων σε αυτή την υπηρεσία και βεβαίως με αυτόν τον τρόπο θα πρέπει να είναι κανείς τρομερά αισιόδοξος για να περιμένει να δει οτιδήποτε από αυτά που περιέχονται μέσα στο νομοσχέδιο αναφορικά με την Επιτροπή Κεφαλαιαγοράς να υλοποιούνται με αποτελεσματικό τρόπο.

Έρχομαι τώρα σε ζητήματα που αφορούν τις Ανώνυμες Εταιρείες Επενδύσεων σε Ακίνητη Περιουσία, τις ΑΕΑΠ.

Αυτές οι εταιρίες επενδύουν στο real estate στην πραγματικότητα και έχουν ένα τζίρο, ο οποίος υπολογίζεται σε πάνω από 20 δισ. ευρώ αυτή τη στιγμή, δηλαδή είναι ένας μεγάλος κλάδος της οικονομίας. Οι διατάξεις που σχετίζονται με τη ρύθμιση της λειτουργίας τους έχουν και ορισμένα πράγματα τα οποία είναι άξια προσοχής.

Για παράδειγμα, στο άρθρο 56 για τη χρηματοδότησή τους προβλέπεται ότι θα πρέπει να έχουν, αυτές οι εταιρίες, θετικά ίδια κεφάλαια, αλλά δικαιούνται να λαμβάνουν δάνεια, τα οποία δεν θα πρέπει να υπερβαίνουν το 75% των δικών τους κεφαλαίων.

Θεωρούμε ότι αυτό το ποσοστό είναι πολύ υψηλό, ότι ενδεχομένως με τις διακυμάνσεις που υπάρχουν στην αγορά real estate να βρεθούμε σε μία κατάσταση που θυμίζει τον τρόπο με τον οποίο ξεκίνησε η παγκόσμια οικονομική κρίση στις Ηνωμένες Πολιτείες το 2008.

Υπενθυμίζω τότε ότι η διαφοροποίηση που υπήρξε στις Ηνωμένες Πολιτείες έφτανε το 30% σε σχέση με τα ίδια κεφάλαια, ενώ αν αυτές οι εταιρείες δικαιούνται να δανειστούν μέχρι και 75% σημαίνει ότι είναι απροστάτευτες, σε περίπτωση μείωσης των τιμών στην στέγαση και στην κατοικία, παραπάνω από 25%. Αν υπάρξει τέτοια διακύμανση αυτές οι εταιρείες θα είναι απροστάτευτες και θεωρούμε ότι θα έπρεπε να υπάρξει πρόνοια, ούτως ώστε τα δάνεια να είναι χαμηλότερα σε σχέση με τα ίδια κεφάλαια.

Επιπλέον υπάρχει και μία διάταξη, η οποία είναι πραγματικά μυστήρια, το άρθρο 57, ασφαλιστική κάλυψη. Το διαβάζω όλο, γιατί είναι τρομερά σύντομο, «Τα ακίνητα στα οποία επενδύει η ΑΕΕΑΠ άμεσα ή έμμεσα ασφαλίζονται».

Ασφαλίζουν ως προς τι;

Ασφαλίζονται με βάση ποια κριτήρια;

Δηλαδή ποιος θα λαμβάνει υπόψη αν έχουν ασφαλιστεί ή όχι;

Ασφαλίζονται σε σχέση με το σύνολο του τιμήματός τους;

Ασφαλίζονται απέναντι σε πυρκαγιές και πλημμύρες;

Ασφαλίζονται ως προς τι;

Θα έπρεπε αυτό να ήταν πολύ πιο συγκεκριμένο και φοβόμαστε ότι η αιτιολογική έκθεση δεν μας κάνει ιδιαιτέρως σοφότερους. Εν πάση περιπτώσει, είναι κατανοητό ότι θα πρέπει να ασφαλίζονται αλλά θα θέλαμε να το δείτε καλύτερα γιατί έχει κάποια σημασία αυτό, ιδίως σε περίπτωση οικονομικής κρίσης, πώς αυτές οι αγορές θα μπορέσουν να αντέξουν.

Έρχομαι τώρα στα τμήματα του νομοσχεδίου, που αφορούν την ενσωμάτωση την ενσωμάτωση Οδηγιών, συγκεκριμένα το τμήμα που αφορά τη ρύθμιση ζητημάτων λειτουργίας πιστωτικών ιδρυμάτων.

Αυτό αφορά την ενσωμάτωση μιας Οδηγίας του 2019 της Ευρωπαϊκής Ένωσης υπ’ αριθμόν 878. Τα άρθρα που ενσωματώνουν αυτήν την Οδηγία συνολικά είναι 5 και καλύπτουν περίπου δυόμιση σελίδες. Η Οδηγία της Ευρωπαϊκής Ένωσης είναι 43 σελίδες και αναρωτιόμαστε κατά πόσο γίνεται πραγματική ενσωμάτωση. Δεν θέλω να μπω, δεν έχω χρόνο να μπω, στην ουσία του τι παραλείπεται, αλλά αν εξετάσει κανείς πώς ενσωματώνονται οι Οδηγίες στο νομοσχέδιο αυτό, παραλείπονται πολλά ουσιαστικά πράγματα.

Ειπώθηκε στην πρώτη συνεδρίαση και θα το επαναλάβουμε και τώρα. Νομίζω ότι όλο το νομοσχέδιο ενσωματώνει περίπου 15 Ενωσιακές Οδηγίες και Κανονισμούς, είναι ο μεγαλύτερος αριθμός ενσωματώσεων Οδηγιών και Κανονισμών που έχω δει ποτέ σε ένα ενιαίο νομοσχέδιο από τότε που εξελέγην βουλευτής. Οι παλαιότεροι, που έχουν και πιο μακροχρόνια θητεία, με βεβαιώνουν, ότι και εκείνοι δεν έχουν δει κάτι παρόμοιο. Δηλαδή, υπάρχει μια υπερφιλόδοξη προσπάθεια ενσωμάτωσης Οδηγιών, τις οποίες μάλιστα δεν μπορούμε να παρακολουθήσουμε.

Υπάρχει και ο Κανονισμός 1114 του 2023 της Ευρωπαϊκής Ένωσης για τα κρυπτονομίσματα. Τον τύπωσα και προσπάθησα να διαβάσω το μεγαλύτερο μέρος του τουλάχιστον. Είναι αυτό το έγγραφο, 149 άρθρα, Κανονισμός, ο οποίος προσέξτε δεν ενσωματώνεται κατόπιν ερμηνείας, πρέπει να ενσωματωθεί αυτούσιος, ενσωματώνεται στα άρθρα 97 – 115, δηλαδή 149 άρθρα του Κανονισμού της Ευρωπαϊκής Ένωσης ενσωματώνονται σε 19 άρθρα μέσα στο νομοσχέδιο. Αν δει κανείς πιο λεπτομερώς τι ακριβώς γίνεται καταλαβαίνει, ότι παραλείπονται πάρα πολλά και πρόκειται για έναν σημαντικό Κανονισμό, διότι θέτει το ρυθμιστικό πλαίσιο σε μεταβατικό επίπεδο, γιατί αναμένεται να επέλθει και περεταίρω ρύθμιση, του τρόπου λειτουργίας των αγορών σε σχέση με τα κρυπτονομίσματα.

 Θα κάνω, στο 1 λεπτό ίσως που θα μου δώσετε κύριε Πρόεδρε, με την ανοχή σας και ευχαριστώ γι’ αυτό, μία αναφορά στο άρθρο 215 το οποίο παρέχει σε νομικά πρόσωπα ιδιωτικού δικαίου, δηλαδή σε εταιρείες, τη δυνατότητα διαχείρισης των ληξιπρόθεσμων οφειλών που οφείλονται στον e - ΕΦΚΑ. Αυτές οι ληξιπρόθεσμες οφειλές ανέρχονται σε ένα ύψος 30 δισεκατομμυρίων ευρώ για κύριες οφειλές και με τα πρόσθετα τέλη και τις προσαυξήσεις έχουν φτάσει περίπου τα 50 δις. Πρόκειται για ένα τεράστιο ποσό. Η ΓΕΣΕΒΕΕ με επιστολή στην Υπουργό Εργασίας, την κυρία Κεραμέως, ζήτησε την απόσυρση του άρθρου, και διότι δίνει πρόσβαση σε προσωπικά δεδομένα, χωρίς τον επαρκή έλεγχο στις ιδιωτικές εταιρείες που αναμένεται να παρέμβουν, για να εισπράξουν αυτές τις ληξιπρόθεσμες οφειλές, αλλά και διότι θέτει ένα προηγούμενο το οποίο μετά μπορεί να μας οδηγήσει σε μία κατάσταση όπου οι εταιρείες αυτές συμπεριφέρονται εκβιαστικά απέναντι σε ευάλωτους οφειλέτες. Συνεπώς, συμφωνούμε και εμείς με το αίτημά της ΓΕΣΕΒΕΕ να αποσυρθεί το εν λόγω άρθρο.

Επειδή ο χρόνος πιέζει πολύ κύριε Πρόεδρε, ευχαριστώ και πάλι για την ανοχή και επιφυλάσσομαι να αναφερθώ στα υπόλοιπα άρθρα στην τελευταία συνεδρίαση. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Καζαμία. Είναι εδώ ο Ειδικός Αγορητής των Σπαρτιατών, ο κ. Χαλκιάς. Τι ψηφίζετε επί της αρχής κ. Χαλκιά;

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο τώρα έχει ο Ειδικός Αγορητής της Κ.Ο. «Ελληνική Λύση – Κυριάκος Βελόπουλος», ο κ. Βασίλειος Βιλιάρδος για δέκα λεπτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ κύριε Πρόεδρε.

Εμείς δεν θα ξεκινήσουμε από τον Trump, αλλά από το ότι όπως αναφέραμε στην πρώτη συνεδρίαση, στο όγδοο Μέρος του νομοσχεδίου παρέχεται εξαμηνιαία παράταση της διάρκειας του προγράμματος «Ηρακλής». Δηλαδή στηρίζονται ξανά οι τράπεζες που αισχροκερδούν ασύστολα όταν κανονικά θα πρέπει να επιστρέψουν τουλάχιστον τον αναβαλλόμενο φόρο.

Εν προκειμένω, η Ένωση Τραπεζών δήλωσε πως οι τράπεζες εξοφλούν τον αναβαλλόμενο φόρο ενώ θα επιταχύνουν την εξόφλησή του. Εδώ πρόκειται πραγματικά για τον ορισμό της διαστρέβλωσης, αφού το ότι «εξοφλούν» σε εισαγωγικά, σημαίνει απλά ότι επειδή τα κέρδη τους είναι τεράστια ο φόρος που δεν πληρώνουν εξοφλεί το δώρο που τους έδωσε η Κυβέρνηση. Ποιο είναι το συγκεκριμένο δώρο; Το να μην πληρώνουν καθόλου φόρους έως ότου τα συσσωρευμένα κέρδη τους φτάσουν στα περίπου 70 δισεκατομμύρια με συντελεστή 29%.

Θυμίζουμε εδώ, πως τους εγκρίθηκε αναβαλλόμενος φόρος περί τα 20 δις αρχικά με τον νόμο Χαρδούβελη, της Νέας Δημοκρατίας το 2014, ενώ στα τέλη του 2024 είχαν απομείνει τα 12,5 δις όπως επιβεβαίωσε η Ένωση τους, για να τα συμψηφίσουν με το φόρο από τα μελλοντικά τους κέρδη.

Αυτό το προνόμιο πρέπει να καταργηθεί, εξασφαλίζοντας στο δημόσιο, οπότε στους πολίτες, 12,5 δισ. Άρα, πολύ περισσότερο από τον 13ο και 14ο μισθό που θα κόστιζαν περί τα 2,3 δις ετήσια και που δεν υπάρχει κατά την Κυβέρνηση δημοσιονομικός χώρος.

Όσο για το ότι υπολογίζονται στην κεφαλαιακή τους επάρκεια – εμείς δεν ρωτήσαμε καν αν υπολογίζονται απλά αυτά τα είπαν οι τράπεζες - μπορούν να την καλύψουν με τα τεράστια κέρδη τους ύψους περί τα 4,5 δις μόνο το 2024, αντί να μοιράζουν μερίσματα στους νέους μετόχους τους, οι οποίοι αγόρασαν τις μετοχές τους σε πολύ χαμηλές τιμές.

Άλλωστε, ο νόμος Χαρδούβελη δρομολογήθηκε για τους παλαιούς μετόχους και τις ζημιές που υπέστησαν αυτοί οι παλαιοί μέτοχοι. Όχι για τους νέους μετόχους. Η δήθεν εξόφληση πάντως προβλέπεται σε 8 έως 9 χρόνια.

Δηλαδή, έως το 2032 όπου αυξάνεται το χρέος που θα εξυπηρετείται πάνω από 110 δις και που θα εξοφληθεί αναβαλλόμενος οι μέτοχοι θα έχουν πάρει τα κέρδη τους από τις πλειστηριασμούς είναι αισχροκέρδεια και θα τις παρατήσουν;

Αυτό που έχουν κάνει και στο παρελθόν;

 Το άλλο ενδιαφέρον που μας είπαν οι τράπεζες είναι ότι οι πλειστηριασμοί αποτελούν παρελθόν προφανώς για τις ίδιες και φυσικά όχι για τους πολίτες επειδή μετέφεραν τα κόκκινα δάνεια τους στα funds με έδρα φορολογικούς παραδείσους σε κάποια εκ των οποίων συμμετέχουν οι τράπεζες, όπως άλλωστε και στις εισπρακτικές, για να κερδίζουν από πολλές και διαφορετικές πλευρές και να μη γίνονται κατανοητές.

Σε σχέση τώρα με την αναφορά του κ. Πιερρακάκη -αν και δεν υπάρχει κανένας Υπουργός εδώ για να απαντήσει - σύμφωνα με την οποία από το 2019 έως το 2024, το ποσοστό των κόκκινων δανείων στις τράπεζες μειώθηκε σημαντικά μέσω του Προγράμματος «Ηρακλής», από το 40,6% το 2019, στο 4,6% στο τρίτο δίμηνο του 2024, δεν είπε πως για το συγκεκριμένο πρόγραμμα έχει εγγυηθεί το δημόσιο με 23 δισ.. Γεγονός που αποτελεί ένα ακόμη δώρο στις τράπεζες.

 Ο Υπουργός είπε επίσης, ότι το συνολικό ιδιωτικό χρέος στην Ελλάδα είναι στο 90,3% του ΑΕΠ το 2024, όπου με δεδομένο του ότι το ονομαστικό μας ΑΕΠ το 2024, μαζί με τον πληθωρισμό δηλαδή, ήταν 237,5 δισ., ισχυρίζεται ο Υπουργός, πως το ιδιωτικό μας χρέος είναι ύψους 214,5 δισ..

Εντούτοις, σε ερώτησή μας από τον Απρίλιο του 2024, ο κ. Χατζηδάκης μας είχε απαντήσει πως το ιδιωτικό χρέος, ήταν ύψος 372,9 δις ή στο 157 του ΑΕΠ μας με το ληξιπρόθεσμο μόνο στο 223 δισ..

Αλήθεια, από 372,9 δισ. τότε, έχει μειωθεί στα 214,5 δις μέσα σε τόσους λίγους μήνες ή απλά μας είπε ψέματα ο κ. Πιερρακάκης;

Δεν ακούει βέβαια. Θα θέλαμε να μας απαντήσει, αλλά δεν υπάρχει κανείς εδώ.

Μεγάλη εντύπωση πάντως μας έκανε η αναφορά του Υπουργού, σχετικά με το ότι το σημερινό νομοσχέδιο συντάχθηκε από δικηγορικό γραφείο.

Δηλαδή αλήθεια το Υπουργείο δεν έχει νομοπαρασκευαστική ομάδα;

Πόσο κόστισε το δικηγορικό γραφείο στους Έλληνες φορολογουμένους;

Αυτό διάβασε όλους αυτούς τους κανονισμούς της Ευρωπαϊκής Ένωσης;

Με το δικηγορικό γραφείο θα έπρεπε να μιλήσουμε εμείς για να ενημερωθούμε σωστά;

Τι ρόλο παίζει η Κυβέρνηση;

Η σύγκριση πάντως με το ΣΥΡΙΖΑ που έκανε δεν κολακεύει καθόλου την Κυβέρνηση. Αφού τεκμηριώνει απλά ότι Νέα Δημοκρατία και ΣΥΡΙΖΑ δεν διαφέρουν καθόλου όσον αφορά τις μεθόδους τους.

Συνεχίζοντας με το νομοσχέδιο από το σημείο που σταματήσαμε στην πρώτη Επιτροπή στο ένατο μέρος περιλαμβάνονται ρυθμίσεις για την Ανεξάρτητη Αρχή Πιστοληπτικής Ικανότητας, όπως η εξειδίκευση των προσόντων διορισμού του Προέδρου και των μελών του Συμβουλίου της Διοίκησης. Επίσης, για τη στελέχωση της Επιτροπής Κεφαλαιαγοράς από επιστημονικό προσωπικό. Σωστά, αφού όπως τόνισε η κυρία Λαζαράκου, δεν θα μπορεί να ανταπεξέλθει με τις νέες αρμοδιότητες που τις δίνονται και το ελάχιστο προσωπικό που διαθέτει.

 Στο δέκατο Μέρος ρυθμίζονται διάφορα θέματα όπως τα εξής.

Πρώτον, το Ελληνικό Δημόσιο παραιτείται από την άσκηση ένδικων μέσων κατά οριστικών αποφάσεων πρωτοβάθμιων δικαστικών δικαστηρίων, για τη Μάνδρα και το Μάτι, χωρίς όμως να υπάρχει καμία κοστολόγηση από το Γενικό Λογιστήριο.

Αν και φυσικά είμαστε υπέρ της συγκεκριμένης διάταξης, καθώς επίσης υπέρ του υπομνήματος του Συλλόγου για το Μάτι, που κατατέθηκε εδώ, ενώ θεωρούμε πως θα συμπεριλαμβάνει και το έγκλημα των Τεμπών, για ποιο λόγο το σκέφτηκε τώρα η Κυβέρνηση;

Μήπως επειδή προηγήθηκαν οι μαζικές διαδηλώσεις των πολιτών για τα Τέμπη και η κατάρρευση των ποσοστών της στις δημοσκοπήσεις;

Θα μπορούσε να μας απαντήσει με ειλικρίνεια έστω αυτή τη φορά η Κυβέρνηση;

Εκτός αυτού, θα ισχύουν τα ίδια για όλες εκείνες τις περιπτώσεις όπου το δημόσιο καταθέτει εφέσεις κατά των αποφάσεων των Πρωτόδικων Δικαστηρίων που αφορούν αποζημιώσεις πολιτών;

Αυτό δεν θα ήταν δίκαιο για να μην υπάρχουν δύο μέτρα και δύο σταθμά;

Ελπίζω να μας απαντήσει κι εδώ η Κυβέρνηση.

Δεύτερον, παράταση της απαλλαγής από τον ΕΝΦΙΑ για το 2025, για μία σειρά από περιοχές που επλήγησαν από σεισμούς, πλημμύρες ή έχουν κηρυχθεί σε αναγκαστική απαλλοτρίωση. Κάτι που είναι απόλυτα σωστό. Αν και εμείς προτείνουμε την κατάργηση του ΕΝΦΙΑ, που επέβαλε ο κύριος Βενιζέλος και που ήταν δήθεν προσωρινός, ενώ πρόκειται για τον πιο άδικο φόρο που υπάρχει.

Τρίτον, δυνατότητα παραχώρησης στο αποτυχημένο Υπερταμείο της εκμετάλλευσης λαχείων με Σύμβαση που θα υπογραφεί με το Υπουργείο στο άρθρο 222, όπου όμως λείπουν οι παράμετροι της- κάτι που είναι ασφαλώς απαράδεκτο- ενώ πρέπει να κατατεθεί η Σύμβαση στη Βουλή.

Η ερώτησή μας εδώ είναι εάν τα έσοδα από τα λαχεία θα οδηγούνται στο Υπερταμείο και θα κατατίθενται στην Τράπεζα της Ελλάδος έναντι του χρέους.

Ή τι ακριβώς εννοεί το άρθρο 212;

 Τέταρτον. Η παραχώρηση των εκτάσεων από τη χερσαία ζώνη Λιμένος Ηρακλείου προς το Δήμο Ηρακλείου.

Και πέμπτον, παράταση της μεταφοράς του καζίνο Πάρνηθας και άλλα πολλά στα οποία θα αναφερθούμε, εάν βέβαια, προλάβουμε στις Επιτροπές επί των άρθρων. Εάν προλάβουμε, αφού εάν υποθέσουμε πως αναφερόμαστε μόλις για ένα λεπτό σε κάθε άρθρο θα χρειαζόμαστε 234 λεπτά στο πολυνομοσχέδιο των 439 σελίδων με τις 15 περίπου αποφάσεις της Ευρωπαϊκής Ένωσης.

Ενώ, θα έχουμε συνολικά στη διάθεσή μας περί τα 40 λεπτά και φυσικά κανένα δικηγορικό γραφείο που να κάνει τη δουλειά για εμάς και να το πληρώνουν οι φορολογούμενοι, όπως ακούσαμε ότι κάνει η Κυβέρνηση.

 Ειδικά, όσον αφορά την κοστολόγηση ενώ προφανώς υπάρχει ενδεχόμενο κόστος από όλες αυτές τις ρυθμίσεις όπως σημειώνει το Γενικό Λογιστήριο, για παράδειγμα για τις αποζημιώσεις στο Μάτι και στη Μάνδρα για τη δαπάνη του δημοσίου ως εγγυητή για απαιτήσεις οφειλετών που διαγράφονται κλπ., εντούτοις δεν παρέχεται καμία κοστολόγηση εκτός από τα εξής.

Πρώτον, 24 εκατ. και μάλιστα από το Πρόγραμμα Δημοσίων επενδύσεων για την πληρωμή των αναπληρωτών και ωρομισθίων εκπαιδευτικών, καθώς επίσης, του λοιπού μνημονευόμενου εκπαιδευτικού προσωπικού του άρθρου 207, που ασφαλώς δικαιούται.

Θεωρούμε, όμως, απαράδεκτο να δαπανώνται τα χρήματα του Προγράμματος Δημοσίων επενδύσεων για τέτοιους λόγους, αφού είμαστε σταθερά της άποψης ότι το Πρόγραμμα Δημοσίων Επενδύσεων πρέπει να διατίθεται μόνο για επενδύσεις. Κυρίως, βέβαια, παραγωγικές αφού διαφορετικά δεν θα ξεφύγουμε ποτέ από την παγίδα των δίδυμων ελλειμμάτων των ισοζυγίων μας και δεν θα μας φταίει καθόλου ο Trump.

Δεύτερον, 11,6 εκατ. για το τρέχον έτος λόγω και της αναδρομικής ισχύος της διάταξης, 5,9 εκατ. για τα ’26, 4,9 εκατ. για το ‘27 και 4,2 εκατ. για το ’28, για τα μισθολογικά της προσωπικής διαφοράς στο άρθρο 206. Για το οποίο άρθρο υπήρχαν μεν τα περισσότερα σχόλια αλλά δεν βλέπουμε να έχει αλλάξει κάτι από την Κυβέρνηση, δεν ακούει κανέναν! Ούτε εμάς, ούτε κανέναν άλλον.

Αλήθεια! Τουλάχιστον για τις αποζημιώσεις στο Μάτι και στη Μάνδρα όπου υπάρχουν ήδη πρωτόδικες αποφάσεις και δεν θα τις εφεσιβάλει το Δημόσιο δεν μπορεί να μας δώσει το Γενικό Λογιστήριο κάποια τάξη μεγέθους;

Αυτός δεν είναι λόγος της ύπαρξής του;

Σε ορισμένα άρθρα τώρα, στο 3 θεωρούμε θετικό τον θεσμό αν και δεν γνωρίζουμε πόσο έχει βοηθήσει. Θετική είναι επίσης η αύξηση των προβλεπόμενων οικονομικών ορίων η οποία θα αυξήσει τον αριθμό των εταιρειών ενώ συμμορφώνεται με τους Ευρωπαϊκούς Κανονισμούς. Εάν καταλάβαμε όμως σωστά την Οδηγία Ε.Ε. 2024/2809 και τις παραγράφους 7 και 8, επιλέγονται τα κατώτατα προβλεπόμενα όρια. Ενώ η Οδηγία φαίνεται να παρέχει ευελιξία στα όρια από 1 έως 8 εκατ. και από 5 έως 10 εκατ. αντίστοιχα δεδομένου ότι τα έξοδα μπορεί να είναι δυσανάλογα του ποσού που λαμβάνουν. Θεωρούμε, λοιπόν, ότι καλό θα ήταν να εξαντληθούν τα όρια σημειώνοντας πως αναφέρεται επιπλέον ένα όριο 12 εκατ. στην παράγραφο 8 αθροιστικά σε ένα διάστημα 12 μηνών που επίσης δεν βλέπουμε να μεταφέρεται εδώ.

Με το άρθρο 17, προβλέπεται η εισαγωγή ορίων εξαγοράς, δηλαδή, απόσυρσης κεφαλαίων από ΑΕΔΑΚ και από ΑΕΕΜΚ, με σκοπό την προστασία των συμφερόντων των μεριδιούχων ή του επενδυτικού κοινού. Η ένστασή μας έχει σχέση με τα εξής.

Πρώτον, δεν κρίνεται εύλογη η νομοθετική θέσπιση τέτοιων σημαντικών εξουσιών και δικαιωμάτων στις ΑΕΔΑΚ και στις ΑΕΕΜΚ, τα οποία ενδέχεται να καταστρατηγούν περιουσιακά δικαιώματα, ιδίως μικροεπενδυτών και δεύτερον, κυρίως για την έλλειψη πρόβλεψης για προσωποποιημένη πληροφόρηση των μεριδιούχων με κάθε πρόσφορο μέσο. Οι δημόσιες αναρτήσεις και μάλιστα λόγω των προθεσμιών και των όρων που τοποθετούνται, δεν επαρκούν για να προστατεύσουν τα δικαιώματα των μεριδιούχων.

Στο άρθρο 19, θα ήταν προτιμότερο να προβλέπεται ρητά για τον μηχανισμό προσαρμογής της καθαρής τιμής μεριδίου, το όριο των αναπροσαρμογών ως ποσοστό του αμοιβαίου κεφαλαίου.

Ποιος είναι ο λόγος;

Προκειμένου να προστατεύονται οι μικροεπενδυτές από τη διάθεση των μεριδίων τους και την υποτίμηση της αξίας τους που θα προκύψει από την εφαρμογή του συγκεκριμένου μηχανισμού.

Στο άρθρο 24, προβλέπεται ότι οι δαπάνες που προκύπτουν στα πλαίσια εισαγωγής πολύ μικρών, μικρών και μεσαίων επιχειρήσεων σε ρυθμιζόμενη αγορά εκπίπτουν προς αυξημένες σε ποσοστό 100% με ανώτατο όριο τις 200.000 ευρώ. Δεν είναι αρνητικό αλλά θεωρούμε πως δεν συνιστά βασικό κίνητρο, ενώ ουσιαστικά οφέλη του συμβούλους επιχειρήσεων που μπορεί να «απορροφήσουν» αυτήν την ωφέλεια. Κατά την άποψή μας θα έπρεπε να υπάρχει ένα κλιμακωτό όριο ως ποσοστό της προσφοράς, για παράδειγμα, για 1.000.000 ευρώ οι 200.000 είναι πάρα πολλά.

Με το άρθρο 25 επεκτείνεται, ουσιαστικά, στα ομόλογα ο πολύ χαμηλός συντελεστής φορολόγησης ύψους 5% στα μερίσματα, κάτι που ακόμη και ο κ. Σάλλας, σχολίασε ως φορολογικό παράδεισο.

Δεν θα έπρεπε να υπάρχει διαφορετικός φόρος σε ένα εργαλείο μικρού ρίσκου, όπως είναι το ομόλογο, σε σχέση με την υψηλότερου ρίσκου μετοχή;

Δεν θα προκληθεί ανταγωνισμός στις καταθέσεις που φορολογούνται με υψηλότερο συντελεστή;

Το άρθρο 26 έχει, προφανώς, στόχο να επεκτείνει τα κίνητρα για επενδύσεις σε startups, αφού εκπίπτει από το φορολογητέο εισόδημά τους ποσόν έως και 50% του ποσού της εισφοράς. Επίσης σε άλλες επιχειρήσεις κάτι που ακούγεται θετικό αφού υπάρχει μεγάλη ζήτηση από τις μικρομεσαίες εταιρείες. Το θέμα, όμως, είναι ποιος θεωρείται επενδυτικός άγγελος, όπου, σύμφωνα με την Απόφαση του Υπουργείου Οικονομικών και της ΑΑΔΕ 39937/5.4.2021, «επενδυτικός άγγελος είναι ο φορολογούμενος φυσικό πρόσωπο, φορολογικός κάτοικος Ελλάδας ή εξωτερικού, κάτοχος ελληνικού ΑΦΜ, ο οποίος εισφέρει χρηματικό κεφάλαιο σε νεοφυείς επιχειρήσεις, με στόχο την εν γένει ανάπτυξή τους με τον προβλεπόμενο, από τις διατάξεις της παρούσας, τρόπο».

Ο ορισμός, όμως, αυτός είναι πολύ αορίστως, ενώ μπορεί, προφανώς, να περιλαμβάνει εταιρείες που μοχλεύουν κοινοτικά κεφάλαια, όπως, για παράδειγμα, το Equity Fund ή η Big Pi του παραιτηθέντος σε χρόνο μηδέν κ. Δοξιάδη, αλλά και άλλες εταιρείες. Είναι αλήθεια λογικό να παρέχεται φορολογική ελάφρυνση σε εταιρείες που επενδύουν με κρατικά χρήματα;

Δεν είναι μάλλον παράδοξο για μία ελεύθερη οικονομία;

Δεν είναι απαράδεκτο;

Εάν, όμως, παρόλα αυτά κριθεί επιθυμητό, δεν θα πρέπει τουλάχιστον να τοποθετηθούν περιορισμοί στους τομείς που θα επενδύουν;

Για παράδειγμα, να εξυπηρετούν μία δημόσια επενδυτική στρατηγική και να αποκλείονται φαινόμενα συναλλαγής, όπως το γνωστό το να επενδύω στην εταιρεία σου όπου έχουμε φτιάξει τα νούμερα και έτσι να δικαιολογώ ή και να ξεπλένω ακόμη εισοδήματαq

Τι ελέγχους κάνει εδώ η ΑΑΔΕ;

Θα συνεχίσουμε την επόμενη φορά με τα υπόλοιπα άρθρα.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Βιλιάρδο.

Τον λόγο τώρα έχει ο κ. Τσακαλώτος, Ειδικός Αγορητής της Κοινοβουλευτικής Ομάδας ΝΕΑ ΑΡΙΣΤΕΡΑ.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ευχαριστώ, κύριε Πρόεδρε.

Θέλω να αρχίσω με το άρθρο 215 για την ανάθεση της διαχείρισης των χρεών του ΕΦΚΑ σε ιδιωτικές εταιρείες. Αυτή, όμως, θέτει σε σοβαρό κίνδυνο τα προσωπικά δεδομένα και την αξιοπρέπεια των πολιτών, ενώ υποβαθμίζει τις δημόσιες δομές. Αυτό είναι κάτι που το ανέφερα και στην πρώτη μου ομιλία.

Το είπε και ένας προηγούμενος ομιλητής για το δικηγορικό γραφείο όπου έγινε η υπεργολαβία και απάντησε σ’ αυτό ο κ. Πιερρακάκης ότι το ίδιο είχε κάνει ο κ. Δραγασάκης με την Τράπεζα Αττικής ή ότι ίσως το χρησιμοποίησε.

Εγώ θέλω να ρωτήσω τι είδους απάντηση είναι αυτή;

Δεν το καταλαβαίνω. Το επιχείρημα που έβαλα της κ. Mazzucato, είναι ότι έχουμε μια βρεφοποίηση του κράτους - η αγγλική λέξη του είναι infantilization. Προφανώς, και η προηγούμενη Κυβέρνηση πρέπει να κάνει υπεργολαβίες και εσείς θα κάνετε υπεργολαβίες και αυτή η κατάσταση χειροτερεύει.

Το επιχείρημα είναι χτίζεις ένα δημόσιο τομέα με άξιους ανθρώπους που έχουν τη γνώση να αντιμετωπίσουν;

Μου απαντά ο κ. Πιερρακάκης - εδώ το έχω γραμμένο, ποτέ δεν θα κάνω λάθος - σε μία πρόταση «Ανέφερε ο κ. Τσακαλώτος το βιβλίο της κυρίας Mazzucato, η οποία είναι μια εξαιρετική οικονομολόγος του UCL, που έχει γράψει το βιβλίο «The Big Con», το οποίο έχει να κάνει με το πώς ανατίθενται σε συγκεκριμένες εταιρείες συγκεκριμένα projects και αναφέρει το συγκεκριμένο βιβλίο κάποιες λανθασμένες αναθέσεις».

Αλήθεια, αυτό λέει το βιβλίο;

Το έχει διαβάσει ο κ. Πιερρακάκης;

Η κυρία Μαριάννα Mazzucato γράφει ότι για δεκαετίες τώρα έχουμε νεοφιλελεύθερες πολιτικές που αποδυναμώνουν την δυνατότητα που έχει το Κράτος να διαπραγματεύεται, να σκέφτεται, να σχεδιάζει.

Επειδή, κ. Πρόεδρε, είσαστε στην ίδια παράταξη με τον κ. Πιερρακάκη, εγώ σας προτείνω και δέχομαι να είσαστε διαιτητής. Να πληρώσουμε κατά το ήμισυ εγώ και ο κ. Πιερρακάκης το βιβλίο της κυρίας Mazzucato και να διαιτητεύσετε εσείς, όπου δε ζητάμε αν συμφωνούμε ή διαφωνούμε με την κυρία Mazzucato, αλλά θέλουμε να ξέρουμε τι λέει η Καθηγήτρια.

Εγώ, ισχυρίζομαι ότι λέει το βιβλίο ότι έχουμε μια μακρά περίοδο μωροποίησης του Κράτους. Καμία σχέση με αυτό που σας διάβασα που είπε ο κ. Πιερρακάκης για συγκεκριμένα project και συγκεκριμένες ανάθεσεις. Αν το δέχεστε εσείς και το δέχεται και ο κ. Πιερρακάκης, δέχομαι το πόρισμα σας και επειδή ξέρω ότι είσαστε δίκαιος άνθρωπος θα πείτε τι λέει η κυρία Mazzucato . Δεν είναι απαντήσεις σε αυτές Υπουργού Οικονομικών.

Συνεχίζει μετά με πολλές προτάσεις. Μου κάνει ένα αντιπερασπισμό, ότι αν έχω διαβάσει το άλλο βιβλίο της κ. Mazzucato που λέγεται «Mission Economy» και λέει ότι θεωρεί ότι η Κυβέρνηση της Νέας Δημοκρατίας αυτό κάνει. Κάνει, δηλαδή, αποστολές.

Με ρωτάει αν το έχω διαβάσει το βιβλίο και επειδή μόλις έχω γράψει ο ίδιος ένα βιβλίο με μεγάλο κομμάτι στην κυρία Mazzucato, ας είναι έτοιμος ο κ. Υπουργός στην Ολομέλεια θα του απαντήσω, γιατί λέει η Mazzucato και σε αυτό το βιβλίο που φαίνεται ότι δεν το έχει διαβάσει ή το διάβασε και δεν το κατάλαβε.

Άρα, έχουμε ένα πρόβλημα μωροποίησης του Κράτους. Έρχεστε εσείς και τώρα κάνετε μια άλλη υπεργολαβία για τη διαχείριση των χρεών του ΕΦΚΑ.

Να συμφωνήσουμε ότι είτε έχω δίκιο σε αυτά που μόλις είπα ή όχι, ότι αυτό δεν θα λύσει το θέμα του ιδιωτικού χρέους;

Σας είπε ο κ. Μαμουλάκης τους αριθμούς, πόσο έχει αυξηθεί τον τελευταίο χρόνο από το Γραφείο του Προϋπολογισμού της Βουλής. 3,6 δις προς την ΑΑΔΕ και 1,7 δις προς τον ΕΦΚΑ.

Τι είναι το αφήγημα της Κυβέρνησης;

Το αφήγημα της Κυβέρνησης είναι ότι οι πλατφόρμες δουλεύουν πολύ καλύτερα. Έχουμε πολύ περισσότερες ρυθμίσεις από ότι είχαμε στην Κυβέρνηση του ΣΥΡΙΖΑ, τους λέει συνεχώς και ο κ. Πρωθυπουργός και ο προηγούμενος Υπουργός Οικονομικών.

Άρα, πώς ταιριάζουν αυτά τα δύο πράγματα;

Πως έχουμε περισσότερες ρυθμίσεις και έχουμε αύξηση του ιδιωτικού χρέους;

Αν το σκεφτούμε το ιδιωτικό χρέος σαν ένα απόθεμα, οι εκροές, δηλαδή, αυτοί που ρυθμίζουν και φεύγουν από το απόθεμα, προφανώς, είναι λιγότερο από τις εισροές, αυτοί που δημιουργούν καινούργια χρέη προς τον ΕΦΚΑ ή την ΑΑΔΕ.

Άρα, κάτι στην οικονομική πολιτική γενικότερα για το εισόδημα των ανθρώπων, το πρόβλημα της ρευστότητας στην οικονομία δεν λύνεται ή οι πλατφόρμες δεν δουλεύουν όσο καλά πρέπει. Πάντως, το απόθεμα αυξάνεται. Άρα, κάτι δεν πάει καλά.

Για τον «Ηρακλή», το άρθρο 186 μέχρι 192, κάνετε την παράταση. Είχε πει ο κ. Χατζηδάκης ότι ακούει τη φωνή της κοινωνίας, θα το έχετε ακούσει όλοι, που οι άνθρωποι παίρνουν τους Servicers, δεν τους απαντάνε, δεν μπορούν να τους βρουν και έχουν τεράστια παράπονα από τη λειτουργία. Θα περίμενα όταν κάνατε μια παράταση να φέρετε κάποια μέτρα επιτήρησης σε αυτές τις εταιρείες τουλάχιστον να σηκώνουν το τηλέφωνο και ακόμα περισσότερο να βάζατε κάποια κοινωνικά κριτήρια.

Πάω στα άρθρα 3 μέχρι το 26. Εγώ, κατάλαβα από τη συνεδρίαση των φορέων ότι υπήρχε από τους φορείς μια αγωνία για την προσέλκυση επενδυτών. Νομίζω αυτό το ακούσαμε όλοι. Μία παράμετρος εδώ είναι το εισόδημα.

Ποιοι μικροεπενδυτές θα έρθουν να επενδύσουν όταν το εισόδημα δεν επαρκεί να βγάλουν το μήνα;

Δηλαδή, τα στοιχεία της στασιμότητας του εισοδήματος μεγάλης μερίδας των Ελλήνων σημαίνει ότι ουσιαστικά δεν έχουν αποταμιεύσεις.

Δεν επαναλαμβάνω ότι θεωρώ ότι αυτό το νομοσχέδιο δεν θα λύσει πολλά προβλήματα, γιατί δεν πιστεύω ότι οι μικρομεσαίες επιχειρήσεις εργαλείο είναι οι χρηματαγορές και το Χρηματιστήριο.

Άρα, πρέπει να λύσετε αν, εσείς το πιστεύετε το εισόδημα και αν, εσείς το πιστεύετε πρέπει να λύσετε και το θέμα της διαφάνειας. Υποτίθεται, δηλαδή, ότι αν, υπάρχει μεγαλύτερη διαφάνεια, θα προσεγγισθούν περισσότεροι ιδιώτες επενδυτές.

H διαφάνεια έχει να κάνει και με τη στελέχωση και με τη σωστή λειτουργία του Χρηματιστηρίου και οι διαδικασίες για τις προσλήψεις είναι αργές και οι αμοιβές χαμηλές.

Nα σας δώσω ένα χαρακτηριστικό παράδειγμα, ένας νέος υψηλής εξειδίκευσης υπάλληλος, λαμβάνει 900 ευρώ, λιγότερα από αυτά που ακούγεται ότι θα πάρει ένας ΕΠΟΠ του Στρατού, σύμφωνα με τα σχέδια της Κυβέρνησης.

Είναι δυνατόν, να πιστέψουμε ότι αυτοί οι άνθρωποι θα μπορέσουν με αυτούς τους μισθούς και που λίγοι που είναι, να κάνουν εποπτεία;

Χαρακτηριστικό παράδειγμα, το Τμήμα για την εποπτεία της Ιδιωτικής Επικουρικής Ασφάλισης, που είχε έναν εργαζόμενο και έφυγε για να πάει στην Τράπεζα της Ελλάδας, που το αντίστοιχο τμήμα έχει 25 άτομα.

 Άρα, στην Επιτροπή Κεφαλαιαγοράς, αυξάνονται οι αρμοδιότητες και δεν δίνουμε εργαλεία για την εκτέλεση. Δηλαδή, το mystery shopping, δηλαδή, η δυνατότητα της Επιτροπής Κεφαλαιαγοράς και της Τράπεζας της Ελλάδος, ως εποπτικοί φορείς, να διεξάγουν έρευνα αγοράς με μυστικούς πελάτες. Το άρθρο 67 απλώς δεν υπάρχουν τα στελέχη που θα μπορούν να τα κάνουν αυτά τα πράγματα.

Τελειώνω κύριε Πρόεδρε. Στο άρθρο 2 206 για την προσωπική διαφορά. Εδώ έχω μια ερώτηση.

Γιατί βάλατε το όριο 300 ευρώ μέχρι εκεί; Δεν μειώνεται η προσωπική διαφορά και δίνεται η αύξηση στους υπαλλήλους που τέθηκε το όριο της.

Με ποια κριτήρια τέθηκε ο τρόπος;

Θα ήθελα μια εκτίμηση από το οικονομικό επιτελείο, ποιο θα ήταν το κόστος, αν αντί για 300 ευρώ, ας πούμε θα ήταν 500 ευρώ;

Θα ήταν χρήσιμο να μας πείτε αν ήταν είναι μεγάλη διαφορά στο κόστος. Αυτό είναι ενδιαφέρον.

Είτε να μας πείτε αυτό είτε να μας πείτε γιατί το 300 είναι το σημαντικό. Προσέξτε ότι ακριβώς στην ώρα μου τελειώνω και περιμένω τη διαιτησία σας για ποιος έχει δίκιο στην ανάγνωση της κ. Mazzucato.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Τσακαλώτο.Είμαι σίγουρος ότι στην Ολομέλεια θα σας απαντήσει ο κύριος Πιερρακάκης.

Τον λόγο έχει ο Ειδικός Αγορητής της Κοινοβουλευτικής Ομάδας του Κομουνιστικού Κόμματος Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ):**

Ευχαριστώ κύριε Πρόεδρε.

Έχουμε να κάνουμε με ένα νομοσχέδιο πολύ καλά μελετημένο, άρτια οργανωμένο. Και μάλιστα, μπορώ να πω και προετοιμασμένο εδώ και καιρό και από τον προηγούμενο Υπουργό, τον κ. Χατζηδάκη, σύμφωνα με τις απαιτήσεις της κεφαλαιαγοράς, των μεγάλων επενδυτών, των μονοπωλιακών ομίλων, των καπιταλιστών με λίγα λόγια, που εκπροσωπεί σε αυτήν εδώ την αίθουσα, κατά τη διάρκεια συζήτησης με τους φορείς, τραβούσαν ακόμα περισσότερο το σκοινί, για ακόμα μεγαλύτερες διευκολύνσεις, ακόμα μεγαλύτερες φοροαπαλλαγές σε μια περίοδο που ο λαός στενάζει, που τη 15η, τη 16η μέρα βλέπει τα εισοδήματά του να εξανεμίζονται. Τρομάζει να ανοίξει τους λογαριασμούς του ρεύματος ή να επισκεφτεί τα πρατήρια καυσίμων και τα super market. Να λύσει δηλαδή τις βασικές του ανάγκες.

 Όλες αυτές οι δυσκολίες που φορτώνονται στις πλάτες του λαού, με φόρους έμμεσους και άμεσους, φόρους πάνω στους φόρους, πρόστιμα φοροκυνηγητό, εισφορών κυνηγητό, έρχονται να επιστραφούν με τη μορφή επιδοτήσεων, επιχορηγήσεων, ενισχύσεων στο μεγάλο κεφάλαιο. Μάλιστα, έχει το θράσος θα έλεγα, η Κυβέρνηση, ενώ έχει προχωρήσει από την εκλογή της, σε τέσσερις μειώσεις φόρων. Αλλά όχι για την εργατική τάξη, όχι για τους αυτοαπασχολούμενους, όχι για τους βιοπαλαιστές αγρότες, αλλά για το κεφάλαιο. Έχει το θράσος να επεκτείνει αυτή την πολιτική φοροαπαλλαγών. Και την ικανοποίηση των αναγκών που επιβάλλουν οι απαιτήσεις τους το διάστημα αμέσως μετά τις εκλογές.

Ήρθαμε αντιμέτωποι με τη μείωση από το 0,5 στο 0,2 του φόρου συγκέντρωσης κεφαλαίου των εισηγμένων και μη εισηγμένων εταιριών στο Χρηματιστήριο Αθηνών.

Ναι ή όχι;

Ναι.

Από την άλλη πλευρά. Είχαμε αυτή τη φοροκαταιγίδα, τη φορο λαιμητόμο στους μικρούς αυτοαπασχολούμενους επαγγελματίες βιοπαλαιστές;

Ναι.

Μείωσε η Κυβέρνηση το φόρο πώλησης μετοχών από 2 τοις χιλίοις στο 1 τοις χιλίοις των εισηγμένων εταιρειών;

Βεβαίως.

Αναπροσάρμοσε το αφορολόγητο στις 12.000 ευρώ με 3.000 ευρώ, για κάθε προστατευόμενο μέλος, όπως επιβάλλεται σήμερα. που είναι το ελάχιστο, και όπως έχουν στα αιτήματά τους οι Ομοσπονδίες, Ενώσεις, Φορείς, μέσα στους εργαζόμενους, μέσα από τα σωματεία τους, μέσα από τις ενώσεις τους, οι μικροί αυτοαπασχολούμενοι, οι βιοπαλαιστές αγρότες;

Όχι.

Άρα, έχουμε δύο μέτρα και δύο σταθμά.

Καταργήθηκε ο συντελεστής φόρου για τον εξω- χρηματιστηριακό δανεισμό μετόχων εισηγμένων στο Χρηματιστήριο Αθηνών;

Ναι.

Φορολογείται την ίδια στιγμή, με τη μείωση των επιδομάτων, με τη μείωση των δικαιωμάτων για κοινωνικά τιμολόγια, όλους τους εργαζόμενους και τους αυτοαπασχολούμενους, λόγω της αύξησης του εισοδήματός τους;

Αυτό το πενιχρό λόγω της αύξησης του βασικού μισθού με 1 ευρώ την ημέρα, γιατί χάνουν τα επιδόματα αλληλεγγύης ενοικίου, τα επιδόματα παιδιών και μια σειρά απαλλαγές που είχαν το προηγούμενο διάστημα;

Βεβαίως.

Να λοιπόν τα δύο μέτρα και τα δύο σταθμά.

Εξαιρέσατε και το προηγούμενο χρονικό διάστημα από τον φόρο εισοδήματος και τον φόρο τόκων, επί προϊόντων χρηματιστηριακού δανεισμού;

Βεβαίως.

Φορολογείτε όμως, οποιονδήποτε κάνει μια δωρεά, αυτή τη στιγμή, σε ένα φίλο του, σε ένα συγγενή του σε ένα ξάδερφό του, εάν δεν είναι πρώτου βαθμού συγγενής;

Εννοείται.

Και τι κάνει τώρα η Κυβέρνηση;

Τι μέτρα παίρνει;

Ενισχύει και εξυπηρετεί τους επενδυτικούς αγγέλους. Άγγελοι οι επενδυτές, φοροφυγάδες οι φοροκλέφτες, οι μικροί αυτοαπασχολούμενοι.

Από την άλλη, προβλέπει την έκπτωση δαπανών για την εισαγωγή μικρομεσαίων επιχειρήσεων στο Χρηματιστήριο Αθηνών. Κίνητρα σου λέει και το κίνητρο σε έναν μπακάλη, σε ένα μανάβη, σε ένα υδραυλικό, σε έναν ηλεκτρολόγο, που μπαίνει στην αγορά και είναι πνιγμένος μέσα σε αυτόν τον ψηφιακό κυκεώνα. Μέσα σε αυτό το άγχος των προστίμων και των υποχρεώσεων, εκτός του αδικήματος δραστηριότητάς του.

Γιατί δεν τον στηρίζει η Κυβέρνηση;

Ακριβώς, γιατί κάνει επιλογή. Και όχι μόνο η Κυβέρνηση, γιατί και τα περισσότερα είναι Ευρωπαϊκές Οδηγίες. Όλα τα κόμματα του ευρωμονόδρομου. Όλα τα κόμματα του συνταγματικού τόξου. Ο μόνος λόγος που διαφωνούνε στις αίθουσες των συζητήσεων της Βουλής είναι ακριβώς για το ποιος μπορεί καλύτερα να εξυπηρετήσει αυτά τα συμφέροντα.

Το Κ.Κ.Ε. βρίσκεται από την πρώτη στιγμή και καθημερινά, στο πλευρό του εργαζόμενου λαού, της νεολαίας, των μικρών αυτοαπασχολούμενων, των βιοπαλαιστών, των αγροτών.

Και συνεχίζει σε αυτό το δρόμο μπροστά και στη μεγάλη προγραμματισμένη. Απεργία της 1ης του Απρίλη να φωνάξει «ως εδώ δεν πάει άλλο. Δώστε λεφτά για την υγεία, για την παιδεία, για την πρόνοια, για την ασφάλιση. Όχι για πολέμους».

 Δεν μπορούν τα παιδιά μας να γίνονται για τα κανόνια κρέας, για τα κανόνια των πολυεθνικών, των μονοπωλίων και όλων αυτών των στρατηγικών επενδυτών. Όλων αυτών των ιμπεριαλιστικών οργανισμών, που θυσιάζουν τη νεολαία μας, θυσιάζουν την εργατική τάξη της πατρίδας μας, στο βωμό της κερδοφορίας τους.

Μιλάτε για εξωδικαστικό συμβιβασμό, γιατί θα μπορούσε να πει κανείς πολλά. Δεν θα το καταθέσω στα πρακτικά, ακριβώς γιατί έχει ονοματεπώνυμο και δεν θα ήθελα να εκτεθεί σε δημόσια θέα. Έχουμε μια οφειλή ενός συνταξιούχου, της τάξης των 19.000 ευρώ. Με τους τόκους έχει γίνει 27.000 και με τον εξωδικαστικό συμβιβασμό -μιλάμε για νοικοκυριό που δεν έχει εισόδημα- φτάνει κοντά στις 40.000 ευρώ.

Δηλαδή, πάνω στον τόκο βάζουμε καινούργιο τόκο, με μέτρα που πρέπει να τηρηθούν ασφυκτικά. Σου λέει αν χαθούνε μία, δυο, τρεις δόσεις, τότε κινδυνεύεις να χάσεις και να βγει σε πλειστηριασμό το σπίτι σου. Ασφυκτικά πλαίσια.

Αν κάποιος ασθενήσει ή αν δεν έχει να τον δανείσει ένας συγγενής του, δεν μπορεί να ανταποκριθεί. Η διεύρυνση του ορίου στη ουσία είναι διεύρυνση στην ομηρία που θέλετε να οδηγήσετε όλα αυτά τα νοικοκυριά. Εδώ και τώρα, πρέπει να παρθούν μέτρα. Όπως λέει το Κ.Κ.Ε. και με τις τροπολογίες που έχει καταθέσει μπροστά στη συζήτηση του νομοσχεδίου, για φοροελαφρύνσεις, εισφοροελαφρύνσεις, απαλλαγές και καταργήσεις φόρων και προστίμων σε όλα τα λαϊκά νοικοκυριά, που θύματα της καπιταλιστικής κρίσης, του καπιταλιστικού τρόπου ανάπτυξης, της πανδημίας, που το ίδιο το σύστημα και οι αδυναμίες του στους τομείς υγείας δημιούργησαν, θα πρέπει να προχωρήσει άμεσα η Κυβέρνηση.

Για αυτό καταθέτουμε τροπολογία, για τη δυνατότητα διαγραφής οφειλών και χρεών προς τους δήμους. Όπως φωνάζει στην Πάτρα ο Δήμαρχος, που στηρίζεται από το Κ.Κ.Ε., ο κ. Πελετίδης. Όπως φωνάζει ο Δήμαρχος της Καισαριανής, της Πετρούπολης, ο Δήμαρχος του Χαϊδαρίου, ο Δήμαρχος της Ικαρίας, του Τυρνάβου, έτσι ώστε να μπορούν να έχουν τη δυνατότητα να αποπληρώσουν, χωρίς να πνιγούνε, χωρίς να στερηθούν την ικανοποίηση των βασικών τους αναγκών τα νοικοκυριά.

Καταθέτουμε τροπολογία για τους δανειολήπτες του ελβετικού φράγκου. Άλλη μία απάτη του συστήματος που υπηρετείτε και λέγεται καπιταλισμός. Πρώτα τους ρίξατε το δόλωμα, τους πιάσατε στο αγκίστρι και κοντεύουνε να χάσουν τις περιουσίες τους. Δανείστηκαν 100.000 ευρώ, έχουν δώσει 120.000 και χρωστάνε άλλες 200.000. Για όλους αυτούς τους συνανθρώπους μας, τους συμπολίτες μας, τους συναγωνιστές μας, που κινδυνεύουν να χάσουν την περιουσία τους και το βιός τους.

Καταθέτουμε τροπολογία για την επαναφορά του 13ου και τον 14ου μισθού και σύνταξης στους εργαζόμενους και τους συνταξιούχους του δημόσιου τομέα. Και όλα αυτά μαζί με τα καινούργια μέτρα ανακούφισης, που το Κόμμα μας προτείνει για τις λαϊκές οικογένειες με χρέη, έτσι ώστε να μην πέφτουν θύματα όλων αυτών των κορακιών. Όπως βρίσκετε το δημοσιονομικό περιθώριο, για να κάνετε φοροαπαλλαγές για το μεγάλο κεφάλαιο και για τις εισηγμένες και μη μεγάλες πολυεθνικές στο Χρηματιστήριο, έτσι θα πρέπει να πάρετε μέτρα στήριξης των λαϊκών νοικοκυριών, της εργατικής τάξης της χώρας μας, των μικρών αυτοαπασχολούμενων, αγροτών και επαγγελματιών.

Σε αυτή την κατεύθυνση το Κ.Κ.Ε. καλεί τον ελληνικό λαό σε εγρήγορση, να είναι στο πόδι και μέσα από τους οργανωμένους αγώνες του, να επιβάλει υποχωρήσεις στη σημερινή κυβερνητική πολιτική και να ανοίξει ο δρόμος για γενικότερες αλλαγές στην οικονομία και στην κοινωνία. Δεν έχουμε καμία αυταπάτη. Ακόμα και όποια μέτρα ανακούφισης για τους πληγέντες στο Μάτι ή τη Μάνδρα παίρνετε σήμερα, είναι ακριβώς γιατί πιεστήκατε από τις μεγαλειώδεις απεργιακές συγκεντρώσεις, όλο το προηγούμενο διάστημα.

Και κανείς δεν μας λέει, κανείς δεν μας διαβεβαιώνει, αν η Περιφέρεια κάνει πίσω ή οι δήμοι σε αυτή τη χρήση ένδικων μέσων. Μέτρα τα οποία το Κ.Κ.Ε. τα έχει φέρει στο Κοινοβούλιο, να παρθούν για την παραίτηση των ένδικων μέσων, απέναντι στα θύματα των περιοχών αυτών και όχι μόνο, εδώ και δύο χρόνια στο Ελληνικό Κοινοβούλιο και δεν έκανε κανένας και πουθενά τίποτα, όπως και κανένας άλλος δεν αντέδρασε.

Επιβάλλεται, λοιπόν, η παραίτηση από όλους τους φορείς του δημοσίου, είτε Κυβέρνηση είτε Περιφέρεια είτε δήμους, από τη χρήση των ένδικων μέσων απέναντι στους πληγέντες και η επέκταση αυτού του μέτρου για όλους τους πληγέντες από καταστροφές που το Κράτος έχει ευθύνη, λόγω των ελλιπών μέτρων πρόληψης στην δασοπροστασίας, λόγω των ελλιπών μέτρων πρόληψης για τις πλημμύρες, τις φωτιές και τους σεισμούς.

Εκείνο που φαίνεται, είναι ότι έχουμε να κάνουμε για μία ακόμη φορά με ένα νομοσχέδιο κομμένο και ραμμένο στα μέτρα του κεφαλαίου. Για αυτό και το Κ.Κ.Ε. το καταψηφίζει.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσοκάνη.

Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»:**  Ευχαριστώ πολύ κύριε Πρόεδρε.

Θα ξεκινήσω και εγώ με το πρώτο μέρος ενός οικονομικού πολέμου που ξεκινάει μεταξύ των Ηνωμένων Πολιτειών και της Ευρωπαϊκής Ένωσης. Στις 3 Απριλίου ανακοινώθηκαν τα μέτρα με δασμούς 20% από την πλευρά των Ηνωμένων Πολιτειών. Επακολουθούν τα ευρωπαϊκά αντίμετρα.

Θα συμφωνήσω με τους συναδέλφους που ανέφεραν εδώ, ότι θα πρέπει η Ολομέλεια της Βουλής και κατά κύριο λόγο και αρχικά η δική μας Επιτροπή να έχει μία ενημέρωση επί του θέματος, να δούμε κατά πόσο επηρεάζεται η ελληνική οικονομία.

Η αλήθεια είναι ότι οι εξαγωγές των ελληνικών προϊόντων προς τις Ηνωμένες Πολιτείες είναι περίπου στα 2,41 δισεκατομμύρια ευρώ και οι εισαγωγές είναι περίπου στα 2,16 δισεκατομμύρια ευρώ, με μεγαλύτερο ποσοστό, περίπου στο 21%, των προϊόντων πετρελαίου προς τις Ηνωμένες Πολιτείες.

Η επιτυχία σε μία πολιτική είναι να αδράξεις την ευκαιρία και μια δύσκολη κατάσταση να τη μετατρέψεις σε επιτυχία. Θα είναι επιτυχία για την Ελληνική Κυβέρνηση εάν καταφέρει, με όσο μένει και σε ποσό και χρονικά από το Ταμείο Ανάκαμψης, να προχωρήσει στη μεγάλη επανεκκίνηση της ελληνικής οικονομίας. Να γίνει παραγωγική η ελληνική οικονομία. Να μπορέσουμε μέσω αυτής της νέας κατάστασης που διαμορφώνεται στο παγκόσμιο οικονομικό σκηνικό να βγάλουμε κάτι θετικό για τη χώρα μας, για τις εξαγωγές μας, για την παραγωγή σε αυτή τη χώρα.

Τώρα επί του νομοσχεδίου αρχίζω με μια γενική εισαγωγή.

Το νομοσχέδιο αυτό κινείται στο πλαίσιο της προώθησης των επενδυτικών πρωτοβουλιών των μεγάλων παικτών της αγοράς και δυστυχώς, αποκλείει πλήρως τον μικροεπενδυτή, ενώ ταυτόχρονα επιβαρύνει τον Έλληνα φορολογούμενο που ήδη μαστίζετε από την ακρίβεια και την πληθωριστική κρίση.

Αντί να εφαρμόζουμε στην Ευρωπαϊκή Ένωση οικονομικές πολιτικές τόνωσης και παραγωγικής ανάπτυξης της εγχώριας οικονομίας κάθε κράτους – μέλους, όπως κάνει ο Trump στις Ηνωμένες Πολιτείες, η Ευρωπαϊκή Ένωση εκδίδει Οδηγίες και επιβάλλει Κανονισμούς, που οδηγούν σε αδιέξοδες πολιτικές τις οποίες εσείς ακολουθείτε.

Άρθρα 1 έως 64, Μέρος Α΄, Ενίσχυση Κεφαλαιαγοράς.

Επί παραδείγματι, σχετικά με τα φορολογικά κίνητρα στους μεγαλοεπενδυτές, άρθρα 24 έως 26, είναι προφανές ότι δίνονται μονομερώς φορολογικά πλεονεκτήματα σε επιχειρήσεις και επενδυτικούς αγγέλους χωρίς να προβλέπεται η επιστροφή των υπεραξιών που προκύπτουν από τις επενδυτικές δραστηριότητες. Διαπιστώνουμε επομένως ότι δεν έχει προβλεφθεί μηχανισμός ανταποδοτικότητας.

Θα ήθελα να σχολιάσω τώρα τα παρακάτω:

Με το άρθρο 24, φορολογικά κίνητρα για την εισαγωγή στο Χρηματιστήριο, χορηγείται προσαυξημένη φορολογική έκπτωση για τις δαπάνες εισαγωγής μικρομεσαίων επιχειρήσεων σε ρυθμιζόμενη αγορά. Η πρόβλεψη ευνοεί κυρίως εταιρείες με υφιστάμενη πρόσβαση σε χρηματοοικονομικούς πόρους και όχι τις πραγματικά μικρές επιχειρήσεις που έχουν ανάγκη στήριξης. Υπάρχει κίνδυνος κατάχρησης με ψευδοεισαγωγές για φοροαποφυγή.

Επιπλέον, απουσιάζει μηχανισμός αξιολόγησης της αποδοτικότητας του μέτρου.

Άρθρο 25, μείωση φόρου τόκων σε εταιρικά ομόλογα. Μειώνεται ο φορολογικός συντελεστής για τα έσοδα από τόκους εταιρικών ομολόγων εισηγμένων στο Χρηματιστήριο. Πρόκειται για στοχευμένη ελάφρυνση υπέρ μεγαλοεκδοτών ομολόγων, δίχως αντίστοιχο όφελος για το κράτος. Ο Προϋπολογισμός θα χάσει έσοδα, την ώρα που δεν υπάρχει πρόβλεψη για ελάχιστη απόδοση ή επενδυτική συμπεριφορά υπέρ του δημοσίου συμφέροντος.

Άρθρο 26, επέκταση κινήτρων για επενδυτικούς αγγέλους. Επέκταση της υφιστάμενης έκπτωσης φόρου για επενδύσεις αγγέλων και σε εταιρείες που είναι εισηγμένες σε πολυμερή μηχανισμό. Μετατρέπεται σε ένα ακόμη εργαλείο επιλεκτικής, ευνοϊκής φορομεταχείρισης, αντί για ενίσχυση της πραγματικής παραγωγής. Το μέτρο διευκολύνει επενδυτές σε κερδοσκοπικά περιβάλλοντα, χωρίς υποχρέωση για δημιουργία θέσεων εργασίας ή παραγωγικού αποτελέσματος. Παρατηρούμε ότι εφαρμόζονται και θεσμοθετούνται οι λεγόμενες «οικονομικές αγγλοσαξονικές πρακτικές», δημιουργώντας ένα χρηματοπιστωτικό περιβάλλον αδιαφανές και δαιδαλώδες για τους μη τεχνοκράτες μικροεπενδυτές. Δεν περιέχεται καμία διάταξη που να αναφέρεται στους τομείς κοινωνικής λογοδοσίας ή σε κώδικες χρηστής διοίκησης των επενδυτικών σχημάτων με ό,τι αυτό συνεπάγεται ως προς την εξασφάλιση της ασφάλειας δικαίου στο πεδίο των χρηματοοικονομικών συναλλαγών. Είναι εύλογο να χαρακτηρίσουμε το παρόν ως μία μεταρρύθμιση που προωθεί ανώνυμα κεφάλαια, αδιαφάνεια και φοροελαφρύνσεις για λίγους.

Μέρος Β΄, θωράκιση εποπτικών φορέων, τα άρθρα 65 έως 94. Το Μέρος Β΄ του νομοσχεδίου επιχειρεί να εμφανιστεί ως θεσμική θωράκιση. Όμως στην ουσία ενισχύει τον συγκεντρωτισμό και το ρόλο τεχνοκρατικών αρχών, χωρίς πολιτικό έλεγχο. Πίσω από το προσωπείο της ενίσχυσης της εποπτείας, το νομοσχέδιο εκχωρεί τεράστια δύναμη σε εξωθεσμικούς μηχανισμούς, αποξενώνοντας την έννοια της δημοκρατίας από τις αγορές.

Όπως είχα πει και στην πρώτη συνεδρίαση, με το παρόν εισάγεται το εργαλείο Mystery Shopping, άρθρα 67 και 77, πρακτική που μπορεί να λειτουργήσει ως μέσο παρακολούθησης ή παρέμβασης, χωρίς να διασφαλίζονται πλήρως τα ευαίσθητα προσωπικά δεδομένα. Τα μειονεκτήματα της μεθόδου εντοπίζονται, αφενός, σε ηθικά και ποιοτικά ζητήματα ουσίας και αφετέρου, στη μετρήσιμη αποτελεσματικότητα της χρήσης του εργαλείου αυτού. Αν λάβουμε υπόψη ότι δεν έχουμε μέχρι σήμερα αντίστοιχη εμπειρία στο εγχώριο οικονομικό και επενδυτικό περιβάλλον, οι εποπτικές αρχές αποκτούν διεθνείς συνεργασίες και εξουσίες, αλλά χωρίς αντίστοιχη κοινοβουλευτική εποπτεία ή διαφάνεια προς τον πολίτη.

Θα συνεχίσω στην επόμενη συνεδρίαση τον σχολιασμό των υπόλοιπων άρθρων. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Χαλκιά. Θα κλείσουμε με τον Υφυπουργό Εθνικής Οικονομίας και Οικονομικών, κ. Γεώργιο Κώτσηρα. Κύριε Υφυπουργέ, έχετε τον λόγο για δέκα λεπτά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):**  Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πράγματι, θεωρώ ότι έγινε μία συζήτηση, και στην πρώτη, και στην ακρόαση των φορέων, και στη σημερινή κατ’ άρθρον συζήτηση του νομοσχεδίου, με αρκετά ενδιαφέροντα ζητήματα. Πράγματι βρισκόμαστε σε μία περίοδο αυξημένης οικονομικής αναταραχής.

Είναι δεδομένο ότι το θέμα που σχεδόν όλοι οι συνάδελφοι έθεσαν για τους δασμούς από τις Ηνωμένες Πολιτείες της Αμερικής είναι ένα πολύ σημαντικό ζήτημα, που αφορά το σύνολο της Ευρωπαϊκής Ένωσης, και βεβαίως τη χώρα μας. Γι’ αυτό τον λόγο, σήμερα, συνεκλήθη το Κυβερνητικό Συμβούλιο Οικονομικής Πολιτικής υπό τον Πρωθυπουργό. Το ιδιαιτέρως σημαντικό σε αυτή την ταραγμένη περίοδο με έντονη ανασφάλεια οικονομικών χαρακτηριστικών παγκοσμίως, είναι ότι βρίσκει τη χώρα μας σε ένα δημοσιονομικό περιβάλλον πολύ καλύτερο από αυτό που ήταν πριν έξι χρόνια, με πολύ καλύτερα δημοσιονομικά στοιχεία και πολύ ασφαλέστερο οικονομικό υπόβαθρο, με ρυθμούς ανάπτυξης μεγαλύτερους από το μέσο όρο της Ευρωπαϊκής Ένωσης, με ένα δημόσιο χρέος μειωμένο σε σχέση με το 2019, με μια ανεργία σε ιστορικό χαμηλό για την τελευταία δεκαπενταετία, με μία φορολογική πολιτική η οποία συνδυάζει μείωση φόρων και ταυτόχρονα αύξηση των εσόδων, παράλληλα δίνοντας έμφαση στην αντιμετώπιση της φοροδιαφυγής που είναι ένα βασικό, πολύ κρίσιμο εργαλείο, με το οποίο θα διαφυλάξει και τα επόμενα χρόνια και τα δημόσια ταμεία, και θέλουμε να γυρίσει πίσω στον Έλληνα πολίτη, στη μεσαία τάξη, με κάθε δυνατό τρόπο.

Και γι’ αυτό το λόγο ακριβώς και σήμερα, στο Κυβερνητικό Συμβούλιο Οικονομικής Πολιτικής, όπως φάνηκε και από την αναφορά του ίδιου του Πρωθυπουργού, αλλά και από αναφορές του Υπουργού Εθνικής Οικονομίας και Οικονομικών, του κ. Πιερρακάκη, πρέπει να δώσουμε μεγαλύτερη έμφαση και να συνεχίσουμε αυτή την προσπάθεια για ανταγωνιστική εθνική οικονομία, για έμφαση στις επενδύσεις, για εξωστρέφεια, για επένδυση και σε νέες αγορές, γι’ ακόμα μεγαλύτερη εμβάθυνση στην αγορά εργασίας, προκειμένου αυτό ακριβώς το περιβάλλον, το οποίο προσιδιάζει με συνθήκες παγκόσμιου οικονομικού πολέμου, να μπορέσουμε να το αντιμετωπίσουμε με τον μέγιστο δυνατό τρόπο.

Και αυτό θα γίνει, προφανώς συνδιαμορφώνοντας τις πολιτικές σε επίπεδο Ευρωπαϊκής Ένωσης. Προφανώς παράλληλα η χώρα μας με όλο το μακροοικονομικό περιβάλλον και τη δημοσιονομική σταθερότητα, που έχει επιτύχει όλα αυτά χρόνια με πολύ συνετή οικονομική πολιτική, θα μπορέσει να προασπίσει τα εθνικά συμφέροντα με κάθε δυνατό τρόπο.

Είναι, λοιπόν, μία συνεχής πρόκληση, πάνω στην οποία όλο αυτό το χρονικό διάστημα, η Κυβέρνηση του Κυριάκου Μητσοτάκη χτίζει, προκειμένου και τις εξωγενείς κρίσεις και έκτακτες συνθήκες, ακόμα και αυξημένου κινδύνου να μπορεί να τις αντιμετωπίζει με ασφάλεια, δημοσιονομική σταθερότητα και υπευθυνότητα έναντι των Ελλήνων πολιτών.

Γιατί ακούω και από συναδέλφους εδώ κριτική, χωρίς όμως προτάσεις. Μαξιμαλισμούς, χωρίς όμως να ανατρέχουμε στο πρόσφατο παρελθόν και το τι έπραξαν οι ίδιοι όταν είχαν τις τύχες της χώρας στα χέρια τους. Και σήμερα, άκουσα και κάτι πάρα πολύ ενδιαφέρον από τον κ. Μαμουλάκη - τον οποίο εκτιμώ ιδιαιτέρως - το οποίο κοινοβουλευτικά μου αρέσει πάρα πολύ.

Είπε, «πείτε μας αν προτίθεστε να κάνετε κάποιες αλλαγές στο νομοσχέδιο, για να δούμε αν θα καταθέσουμε προτάσεις». Εγώ πρόταση δεν έχω δει ακόμα συγκεκριμένη. Κριτική, η αντιπολίτευση είναι εδώ για να ασκεί την κριτική της και να θέτει τις βάσεις πάνω στις θέσεις της. Αλλά, έχει ένα ενδιαφέρον κοινοβουλευτικό, να εξαρτά την πρότασή της, από την τυχόν προληπτική αποδοχή της Κυβέρνησης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Με συγχωρείτε, θα ήθελα να το διευκρινίσω.

Είπα το εξής, κι είναι σημαντικό να καταγραφεί, ότι έχουμε ήδη νομοτεχνική παρέμβαση εν είδει τροπολογίας για το άνοιγμα της περιμέτρου στον Εξωδικαστικό και περιμένουμε να δούμε τις παρεμβάσεις.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Εγώ λέω το εξής: Καλό είναι να έχουμε συγκεκριμένες προτάσεις ο καθένας εφικτές, οι οποίες πραγματικά να μπορούν να τύχουν αξιολόγησης. Και πάντα η Κυβέρνησή μας και το ξέρετε, ό,τι είναι στο πλαίσιο μιας παραγωγικής κριτικής και σε μια παραγωγική συνεισφορά σε ένα νομοσχέδιο, εδώ είμαστε για να δούμε πώς μπορούμε να το ενισχύσουμε.

Κι επειδή το συγκεκριμένο νομοσχέδιο έχει πολλά στοιχεία και τεχνικά στοιχεία και στοιχεία που αφορούν την Κεφαλαιαγορά και αφορούν ενσωμάτωση και προσαρμογή στην Ενωσιακή νομοθεσία, είναι πράγματι ένα νομοσχέδιο το οποίο έχει και πολλά άρθρα προς αξιολόγηση και αυτό φάνηκε από τη συζήτηση. Και νομίζω ότι είναι θετικό να διαπιστώσουμε ότι επί της αρχής, ένα νομοσχέδιο, το οποίο έχει θετικό πρόσημο και για την προστασία της Κεφαλαιαγοράς και για την ύπαρξη κινητροδότησης, με πρακτικά δεδομένα, προκειμένου να μπορέσει να υπάρξει μια προσαρμογή στα ευρωπαϊκά δεδομένα, τα σημερινά.

Γιατί, άκουσα και τον κ. Καζαμία να υπονοεί σχεδόν ότι «κρύφτηκαν» κάποια άρθρα από την ενσωμάτωση. Δεν είναι εδώ τώρα, αλλά αναφέρθηκε στο συγκεκριμένο θέμα. Μα, η ενσωμάτωση των Οδηγιών γίνεται συνεχώς. Υπάρχουν προσθήκες σε αλλαγές που γίνονται επί των Οδηγιών από την Ε.Ε., πάντα με σύσταση της Τράπεζας της Ελλάδος. Και οι Κανονισμοί από το Ευρωπαϊκό Δίκαιο είναι άμεσης εφαρμογής, εφαρμόζονται απευθείας.

 Το ότι υπάρχουν εφαρμοστικές διατάξεις των Κανονισμών είναι ένα άλλο θέμα, αλλά δεν υπάρχει προφανώς απόκρυψη ή μερική ενσωμάτωση ή το να κρατήσουμε κάποιες διατάξεις του Κανονισμού και να εφαρμόσουμε τις υπόλοιπες.

Οπότε νομίζω ότι κάποια ζητήματα είναι σημαντικό να τα δούμε, όπως και το άλλο που ανέφερε για την δήθεν απόκρυψη από το νομοσχέδιο – λέει – του λόγου για τον οποίον ασφαλίζονται, υπάρχει πρόβλεψη ασφάλισης. Μα, υπάρχει εξουσιοδοτική διάταξη στο άρθρο 62 παράγραφος 10, όπου με απόφαση της Επιτροπής Κεφαλαιαγοράς δύναται να ρυθμίζονται ειδικότερα θέματα και λεπτομέρειες σε σχέση με την ασφαλιστική κάλυψη.

 Θέλω να πω ότι προφανώς σε ένα τεχνικό νομοσχέδιο ή σε ένα νομοσχέδιο που έχει συγκεκριμένα χαρακτηριστικά, υπάρχουν θέματα τα οποία μπορούν τεχνικά να διορθωθούν. Αν υπάρχουν συγκεκριμένες προτάσεις εδώ είμαστε στη δεύτερη ανάγνωση ή στην Ολομέλεια και ο Υπουργός Εθνικής Οικονομίας και Οικονομικών, ο κ. Πιερρακάκης προφανώς αν υπάρχει κάτι το οποίο κριθεί ότι λειτουργεί βελτιωτικά ουσιωδώς και παραγωγικά προς το νομοσχέδιο, να το αξιολογήσει και να δούμε πώς μπορούμε να το βελτιώσουμε. Αλλά ορισμένα από τα θέματα που τέθηκαν είναι ζητήματα τα οποία αφορούν μαξιμαλισμούς. Δηλαδή, ακούσαμε για την πρόβλεψη για τη διεύρυνση του μηχανισμού σε σχέση με το ιδιωτικό χρέος και τη μείωση των μη εξυπηρετούμενων δανείων.

 Εδώ πέρα έχουμε μια ουσιώδη διεύρυνση των δικαιούχων του εξωδικαστικού μηχανισμού που θα έπρεπε να είναι από όλους, κατά την άποψή μου, αποδεκτή και να δούμε πώς μπορούμε περαιτέρω να βελτιώσουμε τα δεδομένα, αλλά εδώ πηγαίνουμε από ένα ποσοστό 7% των αιτούντων να υπαχθούν στις συγκεκριμένες διατάξεις, σε ένα ποσοστό του 85%. Διπλασιάζονται τα εισοδηματικά όρια των οφειλετών και αυτό σημαίνει πρακτικά για τον Έλληνα πολίτη, πρακτικά για το ελληνικό νοικοκυριό, ότι ένα πολύ μεγαλύτερο και από σήμερα μέρος συμπολιτών μας που ανήκουν στην, υπό την ευρεία έννοια, μεσαία τάξη, θα μπορέσει να υπαχθεί και να ενταχθεί στο συγκεκριμένο μηχανισμό.

 Είναι, λοιπόν, μια ουσιαστική θετική πρόβλεψη, η οποία αφορά ένα πολύ μεγάλο μέρος της ελληνικής κοινωνίας και νομίζω ότι εδώ γίνεται ένα βήμα το οποίο ξεκίνησε από τον προηγούμενο μηχανισμό. Αυτή τη στιγμή ξέρετε ότι υπάρχουν περίπου 33.000 αιτήσεις οι οποίες έγιναν δεκτές και υπήχθησαν στο συγκεκριμένο προστατευτικό πλαίσιο, για τον Έλληνα πολίτη και εμείς αυτό που κάνουμε αυτή τη στιγμή, είναι να διευρύνουμε στο πλαίσιο του εφικτού και του ρεαλιστικού αυτό το συγκεκριμένο πλαίσιο προστασίας, δίνοντας έμφαση στην κοινωνική συνοχή και δίνοντας έμφαση στον Έλληνα πολίτη, ο οποίος πραγματικά με πολύ κόπο όλο αυτό το χρονικό διάστημα, έχει βάλει πλάτη για να φτάσουμε να έχουμε σήμερα ένα δημοσιονομικό περιβάλλον πολύ καλύτερο και πολύ πιο ασφαλές από αυτό που είχαμε το 2019.

Έχουμε, λοιπόν, κυρίες και κύριοι συνάδελφοι και κύριε Πρόεδρε, μπροστά μας μία ακόμα συνεδρίαση της Επιτροπής για τη δεύτερη ανάγνωση, θα ακολουθήσει η Ολομέλεια όπου θα συζητηθεί το σύνολο του νομοσχεδίου. Εγώ ξαναλέω ότι οποιαδήποτε πρόταση συγκεκριμένη, γιατί προφανώς η Αντιπολίτευση και οι προτάσεις που μπορεί να θέσει πάντα αξιολογούνται από την κυβέρνηση και αν υπάρχει νομοτεχνική φύσεως ή κάποια παραγωγική πρόταση που θα μπορεί να προστεθεί, εδώ είμαστε εδώ να την αξιολογήσουμε, αλλά, κατά την άποψή μας, είναι ένα νομοσχέδιο το οποίο διαφυλάσσει την ανταγωνιστικότητα, διαφυλάσσει τον Έλληνα πολίτη σε ένα πολύ κρίσιμο κομμάτι, όπως είναι το ιδιωτικό χρέος, αλλά και ενισχύει και την Κεφαλαιαγορά.

Κύριε Κουκουλόπουλε, αναφερθήκατε στην αναφορά που έκανε και ο Υφυπουργός Εθνικής Οικονομίας και Οικονομικών ο κ. Πετραλιάς, στη δεύτερη συνεδρίαση της Επιτροπής. Είναι πράγματι στόχος να ενισχυθεί η Επιτροπή Κεφαλαιαγοράς με περαιτέρω προσωπικό, το οποίο θα μπορέσει να ενισχύσει τον ρόλο τον οποίο επιτελεί σε ένα κρίσιμο περιβάλλον και δεν σημαίνει ότι δεν βλέπουμε τα προβλήματα που μπορεί να υπάρχουν σε θέματα στελέχωσης, αλλά το να ενισχύσουμε το θεσμικό πλαίσιο, όπως κάνουμε με αυτό το νομοσχέδιο και παράλληλα προφανώς εκεί που μπορούμε να δώσουμε έμφαση ακόμα και στη μεγαλύτερη δυνατή στελέχωση και εξειδίκευση της Επιτροπής Κεφαλαιαγοράς είναι σίγουρα δύο παράλληλοι στόχοι οι οποίοι οφείλουν να τηρούνται και αυτό θα γίνει.

Νομίζω, λοιπόν, κύριε Πρόεδρε ότι θα έχουμε την ευκαιρία και στη β’ ανάγνωση να συζητήσουμε για οτιδήποτε περαιτέρω προκύψει και την Τετάρτη στην Ολομέλεια της Βουλής να μπορέσουμε να δούμε το νομοσχέδιο στη σύνολό του, όπου θα είναι παρών και ο Υπουργός, ο κ. Πιερρακάκης, για να δούμε, ενδεχομένως, λογοτεχνικής, επιστημονικής και στοιχηματικού ενδιαφέροντος προτάσεις, που έκανε ο κ. Τσακαλώτος στην τοποθέτησή του.

Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υφυπουργέ.

Κυρίες και κύριοι συνάδελφοι, σ’ αυτό το σημείο ολοκληρώνεται η συνεδρίαση της Επιτροπής μας. Η τέταρτη συνεδρίαση, β’ ανάγνωση του νομοσχεδίου, είναι προγραμματισμένη για αύριο το πρωί, στις 10.00΄ σ’ αυτήν την αίθουσα.

Σας ευχαριστώ πολύ, λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Λιβανός Μιχαήλ, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Μεταξάς Βασίλειος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος και Σαλμάς Μάριος.

Τέλος και περί ώρα 17.20΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΑΘΑΝΑΣΙΟΣ ΚΑΒΒΑΔΑΣ**